
Z A P I S N I K

SA 20. SJEDNICE GRADSKOG VIJEĆA

GRADA GRAČANICA

Održana dana 26.6.2026. godine u Multimedijalnoj sali za sjednice Grada Gračanica sa početkom u 9,00 sati.

Sjednici je prisustvovalo 29 članova Vijeća.

Odsutan je bio vijećnik Edin Šehić.

Pored članova Gradskog vijeća sjednici su prisustvovali: Gradonačelnik Sadmir Džebo, Gradski pravobranilac Jasminka Imširović, šefovi službi za upravu, te predstavnici sredstava informisanja.

Radio Gračanica je vršila prijenos sjednice uživo.

Sjednicu je otvorio i istom predsjedavao Mirza Okić, Predsjedavajući Gradskog vijeća, zajedno sa zamjenikom Selmom Begović i sekretarom Hamzić Mersedom.

Zapisnik je vodio Hazim Iljazović, a vršilo se i tonsko snimanje sjednice.

Tonski snimak sastavni je dio zapisnika.

Intoniranje himne Bosne i hercegovine.

Mirza Okić, Predsjedavajući:

„Prije nego što počnemo sa radom želim da u ime Kolegija i u svoje lično ime pročitam tekst koji smo usaglasili za odavanje počasti o tragičnom slučaju koji se desio u našem gradu, tačnije u MZ Miričina. 

Prije nego što počnemo sa radom današnje sjednice, dužnost nam je i ljudska obaveza da se osvrnemo na veliku tragediju koja je duboko potresla naš grad, a posebno mještane Miričine. Nemili događaj u kojem su na tragičan način ugašena dva života ostavio je cijelu našu zajednicu u stanju šoka, nevjerice i neizmjerne tuge. Kao predstavnici građana, dijelimo bol s porodicom. Svjesni smo da ne postoje riječi koje mogu umanjiti njihovu patnju u ovom trenutku, ali želimo s ovog mjesta uputiti izraze našeg najdubljeg saučešća i solidarnosti. Ova tragedija je bolan podsjetnik na važnost međusobne brige, podrške i zaštite svakog člana našeg društva. Pozivam vas da učenjem Fatihe, minutom šutnje ili na neki drugi prikodan način odamo počast preminulim i time započnemo današnji rad u znaku dubokog poštovanja prema žrtvama.“

Nakon ovog dijela sjedice Predsjedavajući je stavio na raspravu zapisnik sa 19. sjednice Gradskog vijeća.

Nije bilo učesnika u diskusiji.

Zapisnik sa 19. sjednice Gradskog vijeća je jednoglasno usvojen, sa 23 glasa „ZA“.

Predsjedavajući Gradskog vijeća pročitao pristigle odgovore:

Na 19. sjednici GV Gračanica upućeno je 18 vijećničkih inicijativa i 10 vijećničkih pitanja. Na samoj sjednici je Gradonačelnik odgovorio na većinu postavljenih inicijativa i pitanja što je navedono u zapisniku sa 19. Sjednice Gradskog vijeća, a u pisanoj formi je pristigao odgovor na pitanje vijećnika Vahida Bajrića, kako funkcioniše sistem protivgradne zaštite na području Grada Gračanica, u kojem se od strane nadležne službe navodi da se sistem protivgradne zaštite redovno održava i uredno funkcioniše. U 2025. Godini je lansirano 36 raketa u tri dejstvovanja. Lanseri su postavljeni tako da imaju pokrivenost cijelog grada, međusobno su povezani i automatski djeluju. Punjenje u 2026. Godini je izvršeno početkom sezone, a do dana odgovora smo imali jedno dejstvovanje od dvije ispaljene rakete.

Napominjem da je odgovor stigao u opširnijoj formi, a da je ovdje pročitana suština istog. Na preostale inicijative i pitanja odgovori nisu pristigli. 
Vijećnici su postavili nova pitanja i inicijative:

Amel Iljazović:

Vijećnička inicijativa:

“Poštovani,

Pokrećem inicijativu da nadležni organi Islamske zajednice razmotre mogućnost preuzimanja ili sufinansiranja troškova ugovora, notarskih obrada, taksi i drugih administrativnih troškova prilikom uvakufljenja nekretnina.

Obrazloženje:

Dosadašnja praksa da sve troškove snosi vakuf često predstavlja prepreku, posebno za stariju populaciju koja želi dio svoje imovine ostaviti u vakuf. Zbog dodatnih finansijskih izdataka nerijetko dolazi do odustajanja od uvakufljenja, čime Islamska zajednica gubi vrijednu imovinu koja bi služila općem dobru.

Kao primjer navodim nedavni slučaj mještanke iz Babića koja je izrazila želju da uvakufi oko 2.000 m2 zemljišta, ali je nakon saznanja da sama snosi sve troškove odustala od svoje namjere.

Smatram da bi preuzimanje ili djelimično finansiranje ovih troškova predstavljalo dugoročno korisnu investiciju za Islamsku zajednicu i podstaklo veći broj građana na uvakufljenje svoje imovine”.

Klub vijećnika SDP BiH Gračanica

Dženita Dugić i Tijana Lukić:

Vijećničko pitanje:

“Da li je održana sjednica Savjeta za sigurnost i bezbjednost građana Grada Gračanica nakon femicida koji je počinjen u Mjesnoj zajednici Miričina?

Obrazloženje:

Poštovani,

Budući da su neki od zadataka Savjeta za sigurnost i bezbjednost građana Grada Gračanica zajedničko djelovanje nadležnih ustanova i institucija, predstavnika lokalne zajednice, kao i udruženja građana sa ciljem definisanja bezbjednosnih problema na teritoriji Grada Gračanica, pronalaženje rješenja koja će se provoditi na kordinisan način, usvajanja programa prevencije određenih problema, ali i podnošenje izvještaja u pogledu rezultata programa prevencije, obraćamo Vam se sa pitanjem da li je  održana sjednica Savjeta nakon zločina-femicida, koji je, na žalost, počinjen u Mjesnoj zajednici Miričina?

Ukoliko je sjednica održana, molimo Vas da nam  odgovorite na slijedeće:

Ko je prisustvovao sjednici Savjeta?

Da li su, te ukoliko jesu, koji su to zaključci usvojeni na sjednici?

Da li su planirane ili već preduzete mjere prevencije femicida, ali i drugih oblika nasilja, te ukoliko jesu, koje su to mjere?

Unaprijed zahvalna!

Vijećnička inicijativa:

“Promocija SOS sandučića za prijavu nasilja na području Grada Gračanica.

Obrazloženje:

Poštovani,

SOS sandučići za prijavu nasilja imaju za cilj, između ostalog pojednostaviti i omogućiti anonimnu prijavu nasilja. SOS sandučići su postavjeni u svim mjesnim zajednicama, ali stiče se utisak da isti nisu u dovoljnoj mjeri predstavljeni građankama i građanima.

Zbog toga upućujemo gore navedenu inicijativu i predlažemo da se u okviru iste realizira slijedeće:

-Redovno obavještavanje građanki i građana o postojanju i funkciji SOS sandučića putem interneta (web stranice i facebook stranice Grada).

-Da se promocija SOS sandučića obavi putem Radio Gračanice i drugih registrovanih medija na području Grada Gračanica.

-Da se dostave dopisi svim mjesnim zajednicamma u kojima će se zahtijevati od vijeća mjesnih zajednica da u primjerenom roku i na adekvatan način realizuju promociju i prezentaciju SOS sandučića u svojim mjesnim zajednicama.

-Da se u saradnji sa Komisijom za ravnopravnost spolova, prava i slobode čovjeka, predstavke i pritužbe, kao i drugim relevantnim institucijama, ustanovama i nevladinim sektorom, planiraju i provode druge aktivnosti koje će doprinijeti boljoj informisanosti građanki i građana o postojanju SOS sandučića za prijavu nasilja. Unaprijed hvala!

Arnes Avdić:

Vijećnička inicijativa:

“Inicijativa za pribavljanje informacije i pokretanje aktivnosti na čišćenju odvodnih kanala uz magistralnu cestu M-4 kroz Mjesnu zajednicu Donja Orahovica.

Na osnovu ukazanih potreba građana i Vijeća Mjesne zajednice Donja Orahovica, podnosim vijećničku inicijativu da Grad Gračanica, putem nadležne službe, uputi službeni zahtjev JP Ceste Federacije Bosne i Hercegovine d.o.o. Sarajevo radi dostavljanja informacija i poduzimanja potrebnih aktivnosti na redovnom održavanju magistralne ceste M-4 kroz naseljeno područje MZ Donja Orahovica.

Naime, odvodni kanali uz magistralnu cestu na više lokacija su zapušteni i djelimično zatrpani, usljed čega dolazi do zadržavanja oborinskih voda. Takvo stanje predstavlja rizik za sigurnost odvijanja saobraćaja, ali  izaziva probleme okolnim domaćinstvima i poljoprivrednim površinama.

S tim u vezi, predlažem da se od JP Ceste Federacije BiH zatraže odgovori na slijedeća pitanja:

1.Koji privredni subjekt je zadužen za redovno održavanje i čišćenje odvodnih kanala na dionici magistralne ceste M-4 kroz Mjesnu zajednicu Donja Orahovica?

2.Da li je u programu redovnog održavanja planirano čišćenje ove dionice tokom 2026.godine, te ukoliko jeste, u kojem terminu se očekuje izvođenje radova?

3.Ukoliko navedeni radovi nisu planirani, da se razmotri njihovo hitno uvrštavanje u plan održavanja zbog evidentnih problema na terenu.

Molim Gradsku upravu da po zaprimanju odgovora isti dostavi Gradskom vijeću Gračanica i podnosiocu inicijative, te da prati realizaciju zatraženih aktivnosti u cilju unapređenja sigurnosti saobraćaja i zaštite imovine građana.

Obrazloženje:

Zbog neadekvatnog održavanja odvodnih kanala uz magistralnu cestu M-4 kroz Donja Orahovica dolazi do zadržavanja oborinskih voda, što otežava odvijanje saobraćaja i ugrožava okolna domaćinstva i poljoprivredne parcele. Pravovremeno čišćenje kanala predstavlja dio redovnog održavanja magistralne ceste i doprinosi sigurnosti svih učesnika u saobraćaju te zaštiti lokalne infrastrukture i privatne imovine”.

Mersiha Jogunčić:

Vijećnička inicijativa:

“Na zahtjev Ahmetagić  Edina iz naselja Pašalići, mjesna zajednica Škahovica, podnosim inicijativu za završetak sanacije puta u naselju Pašalići, MZ Škahovica.

Obrazloženje:

Građani naselja Pašalići, MZ Škahovica, uplatili su 11. juna 2024. godine iznos od 11.000 KM u budžet Grada Gračanica.

Predmjer i predračun za rekonstrukciju 300 metara puta urađen je u dvije faze ukupne predračunske vrijednosti 42.843 KM.

Uplata građana od 11.000 KM predstavlja 25% učešća u ukupnoj vrijednosti investicije.

Prema tvrdnjama građana asfaltirano je samo 100 metara puta, dok je preostalih 200 metara u poslednje dvije godine još uvijek na čekanju.

Na osnovu dostavljenih podataka, jednostavno je ustanoviti da je asfaltiranje 100 metara puta koštalo oko 15.000 KM, što bi moglo značiti da je urađeni posao skoro u potpunosti plaćen prikupljenim novcem od građana naselja Pašalići.

Smatram da je potrebno u narednom periodu, prilikom usvajanja budžeta za 2027. godinu uvrstiti rekonstrukciju ovog puta u budžet grada, te konačno završiti započetu investiciju u koju su građani naselja Pašalići uložili četvrtinu njene vrijednosti.

Osim toga, 25. juna 2024. godine, građani istog naselja uplatili su novčana sredstva u iznosu od 2.250 KM za  instaliranje rasvjetnih tijela, a koja, po njihovim tvrdnjama, još nije u funkciji.

U prilogu dostavljam:

1. Predmjer i predračun faza I i faza II

2. Potvrdu o uplati za rekonstukciju puta.

3. Potvrdu o uplati za  instaliranje javne rasvjete”.

Vijećnička inicijativa:

“Podnosim inicijativu za objavljivanje obrazloženja u aktima i materijalima koji su predmet razmatranja  i usvajanja na sjednicama Gradskog vijeća Gračanica, na web stranici Grada Gračanica.

Obrazloženje:

Pozitivna je praksa da prije svake sjednice Gradskog vijeća budu objavljeni materijali na web stranici Grada Gračanica, a koji su predmet razmatranja i usvajanja na sjednicama Gradskog vijeća.

Kako bi građani imali detaljniji i kvalitetniji uvid u svaki od objavljenih materijala tražim da ubuduće obavezno budu objavljivani i tekstovi obrazloženja kao propratni material u okviru svakog objavljenog akta (izvještaja, rješenja, odluka, informacija, programa i nacrta).

Posebno insistiram na objavljivanju teksta obrazloženja kod dokumenata tipa budžeta Grada, Izvještaja o izvršenju budžeta, Odluka o zaduženju, Strategija, Program kapitalnih investicija i sličnih dokumenata”.

Vijećnička inicijativa:

“Podnosim inicijativu za imenovanje novih članova u:

1. Savjetu za bezbjednost i sigurnost građana Grada Gračanica.

2. Savjetu za bezbjednost saobraćaja Grada Gračanica.

Obrazloženje:

Događanja u poslednje dvije godine na teritoriji Grada Gačanica, po pitanju sigurnosti i bezbjednosti građana, njihovih života i imovine, kao i bezbjednosti u saobraćaju upućuju na potrebu poduzimanja značajnih poteza kako bi se stanje u ove dvije oblasti donekle stabiliziralo i kako bi Grad Gračanica prestao biti tema crne hronike u našim bosansko-hercegovačkim medijima. Činjenica je da nijedan od navedena dva savjeta u poslednje vrijeme nije odgovorio svojim obavezama zbog kojih su oba savjeta formirana. Nije nam poznato da su nakon analiziranja aktuelnih dešavanja, sigurnosnih podataka, posljedica problematičnih dešavanja, pričinjenih materijalnih šteta i sličnog, definisali i predložili neophodne mjere i aktivnosti kako bi građani Grada Gračanica počeli osjećati izvjesni napredak po pitanjima lične sigurnosti i bezbjednosti u saobraćaju. Zamjena trenutnih članova ova dva savjeta, drugim i po mogućnosti stručnijim osobama bi trebala biti prva aktivnnost na traženju adekvatnih odgovora na trenutno nepovoljnu sigurnosnu situaciju na području Grada Gračanica”.

Adnan Salihbašić:

Vijećničko pitanje:

“Prije nepune 3 godine započeta je sanacija i rekonstrukcija ulice Breučka u naselju Ritašići, MZ Gračanica.Međutim, zbog neriješenih imovinsko-pravnih odnosa urađeno je samo 2/3 ulice.

Moje pitanje glasi:

Da li će i kada doći do nastavka radova i završetka sanacije kompletne ulice?

Vahid Bajrić:

Vijećnička inicijativa:

“Sanacija-uređenje-centralno mezarje naših poginulih boraca-šehida MZ Donja Orahovica-Mezarje “Karići”.

Obrazloženje:

Ova predložena inicijativa je bila dio razgovora kada se kreirao budžet za 2026. godinu i nije dobila podršku za realizaciju, zato molim Gradonačelnika da ovu inicijativu uvrsti u naredni rebalans budžeta ili da se planira uvrstiti u budžet naredne godine”.

Vijećnička inicijativa:

“Sanacija-uređenje spomen obilježja poginulim borcima-šehidima-kod Feringa i o istoj tražim izjašnjenje.

Obrazloženje:

Na jednoj od granitnih ploča gdje su postavljene i granitne ploče naših poginulih boraca-šehida i ispisana njihova imena-piše “Da se ne zaboravi”.

Slike koje gledamo sve govore.

Molim Gradonačelnika da iznađe potrebna finansijska sredstva, kako bi se ovo spomen obilježje uredilo onako kako to zaslužuju naši poginuli borci šehidi i njihove porodice”.

Vijećnička inicijativa:

“Moja inicijativa upućena Gradonačelniku Grada Gračanica i gradskim službama, za sanaciju Doma kulture MZ Donja Orahovica-zamjena dotrajale građevinske limarije i fasadne obloge.

Obrazloženje:

Društveni Dom kulture nalazi se pored magistralnog puta Doboj-Tuzla kao takav bi trebao biti ogledalo našeg grada i mjesne zajednice Donja Orahovica.

Iz priloženog se vidi da Dom kulture u Donjoj Orahovici liči na sve drugo, a ne liči izgledom na uređen objekat kao Dom kulture u jednoj od najvećih mjesnih zajednica našeg grada, a znammo da se u pomenutom objektu nalazi pošta, mjesni ured, omladinska sala, prostorije Udruženje žena, Udruženje penzionera, prostorije mjesne zajednice, Gradska apoteka, prostorija BH Telekoma te ambulanta porodične medicine Doma zdravlja Gračanica.

Opis posla i predračun navedenih radova nalazi se u prostorijama Gradske uprave.

Uz napomenu: da je prva faza radova realizovana 2023-2024. godine.

Asfaltiranjem  platoa ispred Doma kulture, te zamjena stolarije u iznosu oko 50.000 KM”.

Demir Milkić:

Vijećnička inicijativa:

“Poštovani,

Podnosim inicijativu da se u MZ Gračanica uradi sveobuhvatna analiza kretanja broja stanovnika u posljednih 20 godina, koristeći podatke o potrošnji pitke vode. Cilj je da se napravi demografski presjek koji će pokazati realno stanje i trendove migracija, rasta ili pada stanovništva.

Obrazloženje:

Popisi stanovništva se provode u razmacima od deset godina, a podaci koje daju često ne prate dinamiku stvarnog života u gradu. Pored toga, migracije, iseljavanja, priliv novih stanovnika i druge promjene često nisu dovoljno precizno obuhvaćene.

S obzirom da je potrošnja pitke vode direktno vezana za broj stanovnika, ona se u svijetu koristi kao jedan od pouzdanih indirektnih pokazatelja demografskih kretanja.Svaki građanin u prosjeku troši između 120 i 160 litara vode dnevno. Ako imamo podatke o ukupnoj godišnjoj potrošnji vode, lako se može procijeniti broj stanovnika.

Na osnovu toga, dobijamo relativno preciznu sliku o tome koliko ljudi realno živi u gradu. 

Primjer iz prakse-Istanbul.

2007.godine Istanbul je imao oko 12,5 miliona stanovnika, a potrošnja na 3 miliona m3 dnevno.

Dakle, u periodu od 9 godina:

Potrošnja vode porasla je za 37%. 

Stanovništvo poraslo za 16%.

Ovaj primjer pokazuje dvije stvari:

1.Potrošnja vode zaista prati demografske promjene i može se koristiti za procjenu broja stanovnika.

2.Promjena potrošnje može biti i brža od rasta stanovništva što ukazuje na faktore kao što su urbanizacija, povećana industrijska potrošnja, drugačiji način života i bolja infrastruktura.

Zašto je ova inicijativa važna za MZ Gračanica:

1.Realna slika nakon 20 godina-poređenjem potrošnje iz 2005 i 2025.godine dobijamo objektivan presjek kretanja stanovništva u protekle dvije decenije.

2.Planiranje budućnosti-podaci su ključni za donošenje odluka o školama, vrtićima, zdravstvenim ustanovama, stambenoj politici i komunalnoj infrastrukturi.

3.Praćenje migracija-jasno pokazuje da li grad gubi ili dobija stanovnike, što je važno za ekonomske i socijalne politike.

4.Pouzdani podaci-za razliku od anketnih procjena, ovo su egzaktni podaci komunalnog preduzeća.

5.Usporedba s drugim gradovima-gradovi poput Istanbula već koriste ovakav model kao dopunski demografski pokazatelj.

Prijedlog:

Predlažem da gradske službe, u saradnji sa preduzećem ViK, pripreme izvještaj kojim bi se uporedila potrošnja pitke vode iz:

-2005.godine (ili najbliže dostupne godine)

-2025.godine.

Na osnovu tih podataka treba izračunati:

-Procijenjeni broj stanovnika u  periodu.

Razliku u apsolutnim brojevima i procentima-Tumačenje da li grad bilježi rast, pad ili stagnaciju broja stanovnika.

Izvještaj bi bio predstavljen u formi dokumenta sa tabelarnim i grafičkim prikazom, te dostavljen Gradskom vijeću i javnosti.

Zaključak:

Ova inicijativa omogućava da MZ Gračanica nakon 20.godina, dobije realnu i objektivnu sliku kretanja stanovništva koristeći podatke o potrošnji pitke vode.Takav presjek je od velkog značaja za planiranje budućeg razvoja grada i donošenje odgovornih odluka u interesu svih građana”.

Vijećnička inicijativa:

“Inicijativa za hitan inspekcijski nadzor zbog izlijevanja otpadnih voda na javni put i ugrožavanja zdravlja stanovništva.

Poštovani,

U ime građana naselja Bijela Polja, kao i u svoje lično ime, obraćam vam se sa zahtjevom za hitno postupanje i provođenje inspekcijskog nadzora zbog problema izlijevanja otpadnih voda koje se slivaju i teku javnim putem kroz naselje.

Naime, već duži vremenski period otpadne vode se izlijevaju na saobraćajnicu i okolno zemljište, pri čemu se širi neugodan i intenzivan smrad koji značajno narušava kvalitet života stanovnika. Pored neugodnih mirisa, ovakvo stanje predstavlja potencijalnu opasnost po zdravlje ljudi, naročito djece, starijih osoba i drugih osjetljivih kategorija stanovništtva, te može dovesti do pojave zaraznih bolesti i zagađenja životne sredine.

Građani naselja svakodnevno koriste navedeni put, zbog čega su direktno izloženi neugodnim mirisima i mogućim zdravstvenim rizicima.Smatramo da je ovakvo stanje nedopustivo i da zahtijeva hitnu reakciju nadležnih organa.

Molimo da nas, u skladu sa zakonskim propisima, obavijestite o poduzetim radnjama i rezultatima inspekcijskog postupka.

U nadi da ćete hitno reagovati radi zaštite zdravljja građana i životne sredine, srdačno vas pozdravljamo!”

Vijećnička inicijativa:

“Inicijativa za čišćenje korita rijeke.

Poštovani,

Podnosim inicijativu za čišćenje korita rijeke u strogom centru grada od šipražja, korova i drugog samoniklog rastinja koje narušava izgled grada i smanjuje protočnost vodotoka.Predlažem da nadležne službe izvrše uklanjanje rastinja i uređenje korita kako bi se poboljšala sigurnost, smanjio rizik od plavljenja te unaprijedio izgled gradskog područja.

Molim da ovu inicijativiu razmotrite i poduzmete potrebne mjere u skladu sa svojim nadležnostima.

S poštovanjem!”.

Ervin Alić:

Vijećnička inicijativa:

“Poštovani,

U skladu sa članom 23. i 46. Statuta Grada Gračanica i članom 93. Poslovnika o radu Gradskog vijeća Grada Gračanica podnosim vijećničku inicijativu prema Gradonačelniku i nadležnim službama Grada Gračanica za prisustvo na zboru građana MZ Miričina koji se planira održati 03.07.2026.godine sa početkom u19,00 sati u prostorijama Doma kulture u Donjoj Miričini.

Obrazloženje:

Vijeće MZ Miričina putem telefonske sjednice donijelo je Odluku o održavanju zbora građana na temu rada predsjednika i Vijeća MZ Miričina u MZ Miričina. Razlog ovog zbora je prozivanje na društvenim mrežama od strane mještanima MZ Miričina Damira Okića da predsjednik i Vijeće MZ Miričina ne rade svoj posao u skladu sa ovlastima, da se predsjednik ne javlja na telefonske pozive i da vrši teror na području MZ Miričina. Vijeće MZ Miričina javno poziva i moli Gradonačelnika sa nadležnim službama sve Gradske vijećnike i sve građane MZ Miričina da prisustvuju ovom zboru i da daju svoje mišljenje na optužbe koje se 24 sata vrte po društvenim mrežama od strane pomenutog mještanina Damira Okića i njemu bliskih facebook profila i portala”.

Vijećničko pitanje:

“Kao Predsjednik MZ i vijećnik postavljam pitanje gradonačelniku i njegovim službama:

Koje su moje ingerencije, prava i dužnosti koje trebam da obavljam kao Predsjednik MZ Miričina?

Molim Vas da mi pismeno odgovorite u roku od 7 dana. Iz razloga što planiram zbor građana.

Obrazloženje:

Pošto smo svi svjedoci da ovih dana zbog nesretnih događaja koja se dešavaju u MZ Miričina i izmišljenih događaja često se na društvenim mrežama od strane neostvarenih ličnosti i psihopata pišu raznorazne laži i neistine  za predsjednika MZ Miričina koje nisu tačne.Ja smatram da radim svoj posao časno i pošteno kao i što smatra moj narod u Miričini koji mi je dao većinu glasova na predhodnim izborima.Tako da bih Vas molio da mi date napismeno jasan odgovor da bih mogao dalje raditi”.

Devedžić Nedžad:

Vijećničko pitanje:

“Molim nadležne službe da mi, u skladu sa Poslovnikom, dostave odgovor na ovo pitanje u pisanoj formi.

Na osnovu Statuta Grada Gračanica i Poslovnika o radu Gradskog vijeća, podnosim sljedeće vijećničko pitanje.

Zašto su obustavljeni radovi na izgradnji vodovodne mreže u Mjesnoj zajendici Lukavica, te zbog čega je došlo do prestanka snabdijevanja vodom iz Doboj istoka postojećih rezervoara u naselju Delići?

Također, molim da se dostavi informacija:

-Koji su konkretni razlozi obustave radova,

-Kada se očekuje nastavak i završetak radova,

-Zbog čega je prekinuto snabdijevanje vodom rezervoara u naselju Delići,

-Koje aktivnosti nadleži poduzimaju kako bi se stanovnicima ovog područja osiguralo uredno i kontinuirano vodosnabdijevanje?

Obrazloženje:

Stanovnici Mjesne zajednice Lukavica s pravom izražavaju zabrinustost zbog zastoja na realizaciji projekta izgradnje vodovodne mreže, kao i zbog problema u vodosnabdijevanju koji su nastali nakon prestanka dopreme vode iz doboj Istoka u postojeće rezervoare u naselju Delići.

Posebno zabrinjava činjenica da su za realizaciju ovog projekta obezbijeđena finansijska sredstva, da su provedene potrebne tenderske procedure i da su poznati izvođači radova.Zbog toga građanima nije jasno zbog čega je došlo do obustave radova i odgađanja realizacije projekta koji je od izuzetnog značaja za kvalitet života stanovništva ovog područja.

Voda predstavlja osnovnu životnu potrebu, te je neophodno da građani budu pravovremeo informisani o razlozima nastalih problema, kao i o planiranim koracima za njihovo rješavanje.

S obzirom na važnost ovog infrastrukturnog projekta i potrebu osiguranja stabilnog vodosnabdijevanja, smatram da je potrebno dostaviti detaljno obrazloženje o trenutnom stanju projekta i planovima za njegov nastavak i završetak”.

Vijećničko pitanje:

“Na osnovu Statuta Grada Gračanica i Poslovnika o radu Gradskog vijeća, podnosim sljedeće vijećničko pitanje:

Na koji način osobe koje dolaze iz inostranstva i posjeduju isključivo inostrane brojeve telefona mogu izvršiti plaćanje parking usluge na području Grada Gračanica, s obzirom da nisu u mogućnosti koristiti usluge plaćanja putem SMS-a preko domaćih telekom operatera?

Također, molim da se dostavi informacija da li JP “Komus” planira uvesti alternativne načine plaćanja parkinga bankovnim karticama kako bi usluga bila dostupna i stranim državljanima, turistima i građanima Bosne i Hercegovine koji koriste inostrane mobilne mreže.

Obrazloženje:

U posljednje vrijeme zabilježeni su slučajevi u kojima osobe koje dolaze iz instranstva nisu bile u mogućnosti platiti parking uslugu zbog toga što posjeduju isključivo inostrane brojeve telefona, a system naplate parkinga funkcioniše putem SMS poruka domaćih telekom operatera.

Konkretan primjer je građanin koji je doputovao iz Republike Slovenije i nije imao broj telefona ni jednog domaćeg operatera, zbog čega nije mogao izvršiti plaćanje parknga putem SMS-a iako je imao namjeru uredno platiti parking uslugu, zbog nemogućnosti korištenja postojećeg sistema naplate izrečena mu je kazna u iznosu od 20,00 KM.

S obzirom da Grad Gračanica posjećuju građani iz dijaspore, strain državljani i turisti koji često koriste inostrane mobilne mreže, smatram da je potrebno osigurati alternativne i pristupačne načine plaćanja parkinga kako bi se izbjegle ovakve situacije, unaprijedila usluga i spriječilo kažnjavanje korisnika kojiobjektivno nisu u mogućnosti koristiti postojeći system naplate.

Stoga je potrebno da JP “Komus” dostavi jasno pojašnjenje o postojećim mogućnostima plaćanja za korisnike sa inostranim brojevima telefona, kao i planovima za unapređenje sistema naplate parkinga”

Vijećničko pitanje:

“Molim nadležne službe da mi, u skladu sa Poslovnikom, dostave odgovor na ovo pitanje u pisanoj formi.

Na osnovu Statuta Grada Gračanica i Poslovnika o radu Gradskog vijeća, podnosim sljedeće vijećničko pitanje:

Da li je, nakon upućene inicijative na 17.sjednici GV, formirana stručna komisija za detaljan pregled svih mostova i osnih konstrukcija na području Grada Gračanica?

Ukoliko je komisija formirana, molim da se dostavi informacija o:

-Sastavu komisije

-Planu i dinamici pregleda mostova

-Dosadašnjim aktivnostima.

Ukoliko komisija nije formirana, molim da se navedu razlozi zbog kojih inicijativa nie realizovana te da se dostavi informacija o planiranim aktivnostima na njenom provođenju.

Obrazloženje:

S obzirom na značaj mostova i mosnih konstrukcija za sigurnost građana, nesmetano odvijanje saobraćaja i zaštitu javne imovine, predloženo je da Gradonačelnik i nadležne službe formiraju stručnu komisiju koja bi izvršila detaljan pregled svih mostova na području Grada Gračanica.

Cilj ove aktivnosti je pravovremeno utvrđivanje stanja infrastructure, identifikacija eventualnih oštećenja i potreba za sanacijom, kao i stvaranje kvalitetne osnove za planiranje budžetskih sredstava. Izvještaj komisije trebao bi poslužiti za planiranje potrebnih sredstava u Budžetu za 2027.godinu ili za obezbjeđenje sredstava kroz rebalan Budžeta za 2026.godinu, ukoliiko se utvrdi da su određene intervencije hitnog karaktera.

Zbog važnosti ovog pitanja za sigurnost građana i očuvanje javne infrastructure, potrebno je informisati Gradsko vijeće o statusu realizacije navedene inicijative”.

Mirza Okić:

Vijećnička inicijativa:

“Poštovani,

U skladu sa članom 23. i 46.Statuta Grada Gračanica i članom 93.Poslovnika o radu Gradskog vijeća grada Gračanica podnosim vijećničku inicijativu za usklađivanje podataka u zemljišno-knjižnoj evidenciji Gradske uprave Gračanica i CIPS evidenciji MUP-a TK.

Obrazloženje:

U zemljišno-knjižnoj videnciji Gradske uprave Gračanica navodi se ime naselja i ulice Hajdarovac. U CIPS evidenciji MUP-a TK taj podatak je vjerovatno greškom evidentiran kao Hajdarevac.cijeneći da je dokumentacija Gradske uprave starija, dakle validnija, potrebno bi bilo uputiti dopis MUP-u TK radi usklađivanja ovog podatka.

Jedan od razloga za porebno usklađivanje navedenog podatka je taj da mještani ovog naselja/ulice nisu u mogućnosti aplicirati na javne pzive za sufinansiranje mjera energetske efikasnosti koje raspisuje Vlada TK, a kom prilikom je potrebno da se ovi podaci podudaraju”.

Odgovor na pitanja:
Sadmir Džebo, Gradonačelnik:

„Ja bih na samom početku, pridružujem se kolegi Aliću i Okiću, saučešće, kao i svih ostalih vijećnika, porodici Kovačević iz Miričine. Krenuti ću sa onim dijelom koji imam trenutno, što mogu dati odmah odgovore, tako da ne moramo raditi pismeno, a što ne budem mogao dostavit će se u pismenoj formi. Kolega Amel, neću ovo, ovo je pitanje Islamskoj zajednici, oni će taj dio. Kolegica Dugić, Jović i kolegica Jogunčić, pa ću odgovoriti vama objedinjeno. Kada je u pitanju Savjet za bezbjednost koji je zasjedao odmah nakon tog nemilog događaja, hitna sjednica je sazvana. Savjet je bio u punom sastavu, osim jednog člana Nermin Zaketović koji je predsjednik Aktiva direktora osnovnih škola Gračanica. Ostali su bili, i predsjednik suda, policija, Centar za socijalni rad ,centar za mentalno zdravlje, dakle, svi članovi koji jesu bili su na sastanku. Kada je u pitanju događaj koji se desio, jako je teško i da budem iskren dosta moramo biti oprezni kod iznošenja informacija u javnost. Bila je dilema da li uopšte da objavimo da je bio Savjet za bezbjednost jer je samo jedna tačka bila. Dakle, samo se razgovaralo o tom nemilom događaju. Načelnik policije i komandir su nas obavijestili o svim aktivnostima koje su bile sprovedene što se tiče  policije. Ono što je u nastavku bilo, dakle, kompletan slučaj, policija je izašla naravno sa svim svojim obavezama koje treba, ali onda dolaskom dežurnog tužioca koji preuzima. Dakle, tužilaštvo kada preuzme kompletan slučaj, načelnik nas je, moram tako reći, zamolio da ne iznosimo informacije zbog same osjetljivosti tog slučaja i svega što se dešavalo i svih priča koje se vežu za taj slučaj. Dakle, kada tužilaštvo preuzme, bilo šta da Savjet za bezbjednost, jer to je ipak zvanični organ koji se formirao odlukom gradonačelnika kada se formira Savjet za bezbjednost. Taj Savjet zasjeda i ja stvarno ne vidim razloga zašto bi se ukidao, zaista ne vidim razloga, jer odluke koje Savjet donosi i direktor Centra za socijalni rad također nam na ovom Savjetu izvjestio o mjerama koje trebaju. To će Predsjedavajući svakako kasnije odgovoriti na ovaj drugi dio pitanja SOS sandudžići i ove mjere koje treba da se sprovode i on je već imao jedan sastanak po tom pitanju. Savjet za bezbjednost je konkretno razgovarao u ovom dijelu, i kada je u pitanju ovo evo i kolega Alić je jednim dijelom to već i napomenuo, dosta se nagađa po društvenim mrežama. Dakle, zaista ljudi uzimaju sebi za pavo da već donose odluke i presude ko je za nešto kriv, kako se desilo, kako je došlo do svega. Jedan podatak vezano za taj slučaj koji ja stvarno ne mogu razumjeti, da imamo snimak sa mjesta događaja gdje u trenutku kada žrtva koja je upucana, ubijena, da čovjek ide s mobitelom i snima to, i da u drugom dijelu tog snimka čovjek snima drugog nastradalog koji je pucao sam sebi i još uvijek je, je li tako Predsjedavajući, bio živ i čuje se njegov jauk, i to neko snima. Ja stvarno ne znam u kom pravcu mi idemo kao ljudi. Možemo mi imati milion savjeta, možemo raditi šta hoćete, ali to su stvari koje ja ne mogu razumjeti. Evo gledam ovdje nekako ponajviše u doktora Delića, evo doktor Imad je tu, kao i doktor Kurtović, vi ste neko ko izlazi i ko je ta struka i Amel koji radi na hitnoj, pa ljudi ne mogu se te stvari iznositi, ne smiju se te stvari iznositi. Znate li kolika je to dodatna bol porodici i te se stvari rade. Da ne idemo s teme i od pitanja, dakle, konkretno Savjet za bezbjednost je imao sastanak hitnog karaktera. Izvještaj smo dobili od policije, načelnika i komandira, porecedure sve što je bilo do njih, apsolutno su sve. Samo ću ovo reći, neistine su u onom dijelu što se piše po različitim portalima šta se dešavalo sve, dakle, neistina. Zaista vam ne mogu reći detalje jer je tužilaštvo preuzelo slučaj i mi imamo obavezu da čekamo njihov zvanični izvještaj, možemo nagađati, ali Savjet za bezbjednost, gradonačelnik, Centar za socijalni rad, ljekari, policija ne smiju izlaziti sa nekakvim nagađanjima. Mi moramo imati zvanični stav, a mi zvaniči stav moramo čekati od tužilaštva. Tako da moram vas zamoliti da ne idemo u tom dijelu da još dodatno, ne mogu reći promovišemo, ali da dodatno ne stavljamo ulje na vatru oko tog slučaja i hajmo pustiti neka tužilaštvo uradi svoj posao. Predsjedavajući će vas upoznati s ovim aktivnostima koji se tiču SOS sandučića i što se tiče i ovog dijela poduzimanja određenih aktivnosti po pitanju prevencije. Najviše smo razgovarali o tome da se ohrabre žrtve da prijave nasilje, to je možda jedan od najvećih problema. Imali smo još slučajeva i kada se dođe i pita, policija je izlazila to nas je načelnik upoznao, ne samo ovaj slučaj nego i ranije, kada dođu na lice mjesta i dođu do žrtve koja se prijavi da je žrtva ne žele da priznaju. Kažu to su naši porodični problemi, to je naša porodična svađa i kaže načelnik da mi u tom slučaju ne možemo dalje postupati jer nemamo osnove. Tako da natpisi koji se mogu pročitati po portalima nisu oni podaci koji su vjerodostojni. Ja bih vas sve zamolio da to ne širimo te priče tako na takav način, nego da stvarno sačekamo prave podatke i one relevantne podatke i istinu koja jeste. Moram još malo u ovom dijelu pa ćemo preći na sljedeće. Ovdje je konkretno bilo da se kolega Alić i kolega Okić okrivljuju. Danas su to njih dvojica, sutra, za mjesec, dva nebitno biti će bilo ko od nas. To su stvari koje su jako ozbiljne, nije to mala stvar da dođe neko i da napiše da je predsjednik MZ kriv zato što se to desilo. Nije ovo kolegice odgovor na vaše pitanje, nego više neke stvari da pokušamo mi sa ove pozicije svi nekako apelovati na naše sugrađane. Dovodimo najviše u jednu jako tešku poziciju porodice svih ovdje prisutnih. Mi se inekako nosimo s tim, neko teže neko lakše, ali svi mi koji imamo porodice, djecu i nije to jednostavno kad nečije dijete pročita da se tamo njegovog oca, amidžu, dajdžu, mamu otkrivljuje da je, bože me sačuvaj, ubica, da je kriminalac, da je prevarant, da radi sve najgore stvari, ili kada pročitaju vaši roditelji, jednostavno ne mogu oni to shvatiti da su to stvari koje neko tamo piše i nema osnove nikakve za to jedostavno. Iz tog razloga mi moramo sa ovog mjesta povesti računa da dajemo što je moguće manje i prostora i materijala tim dnevnim tračevima da se bave nama. To su stvari koje bih vas stvarno zamolio, jer kažem danas su to ova dva kolege, sutra je bilo ko od nas. Ja sam bio predmet toga, kolega Topčagić je bio predmet toga i ostali svi koji su bili u nekom trenutku, ali hajde za neke blaže stvari, ali ovo je stvarno postalo ozbiljno da vi kažete da je predsjednik MZ kriv za to što se to desilo, to je već jako ozbiljno. Kolegice Dženita, Predsjedavajući če odgovoriti za SOS sandučiće s obzirom da je već imao sastanak po tom pitanju. Kolegica Jogunčić, asfaltiranje dijela puta u Pašalićima. Nažalost, asfaltirano je koliko su oni uplatili, tu informaciju znam, dakle, to je bilo 2024. godine nekada u julu ili augustu se asfaltiralo, oni su uplatili oko 11.000 KM. Uplaćeno je 11.000 KM i 11.000 KM se afaltiralo i mi sad moramo vidjeti dalje da se to uradi, njima je tada obećano da će se sve asfaltirati ali nije, i to je bilo 2024. godine pred izbore. Rasvjeta, provjerit ću, stvarno nemam informaciju. Generalno što se tiče rasvjete na samom ulazu u Škahovicu i u rebalansu budžeta je planirano nabavka roba koje će biti rasvjetna tijela, kablovi, bandere i sve što se tiče tog dijela pa ćemo moći taj dio da završimo. Što se tiče Savjeta za bezbjednost saobraćaja to je obaveza koja je utvrđena Odlukom o bezbjednosti saobraćaja. Tako da taj dio isto ne možemo tek tako promijeniti. Kolega Salihbašić, dugujem ovo zaista i vidjet ću, tu je i šefica Aida pa ćemo vidjeti ovo. Jeste to je problem imovinsko pravnih odnosa koji još uvijek nisu riješili ali vidjet ćemo šta je tu. Kolega Bajrić, dom kulture Donja Orahovica. Pa evo to treba vidjeti u budžetu, planirati određene aktivnosti koje su najkritičnije pa ćemo taj dio svakako da vidimo. Mislim da su već se neke aktivnosti poduzele što se tiče ambulante, neki dio se ranije uradio, ali ja kako znam taj dom je tu 40 godina. Tako da treba kontinuirano voditi brigu o svakom domu kulture, ne samo ovaj mjesni dom u Donjoj Orahovici, nego u bilo kojoj mjesnoj zajednici. Spomen obilježje kod Feringa, u tom trenutku kada radilo se dole određene aktivnosti, konkretno firma koja je preuzela vlasništvo nad tim kompletnim dijelom nekadašnjeg Feringa, u tom trenutku ja sam bio predsjendik Organizacije porodica šehida. Ja sam dobio poziv od tog novog vlasnika parcele i dole onih zgrada i ponudio mi je idejno rješenje, ali da ja provjerim sa porodicama onih šehida koji su ondje na spomen ploči, nisu bili za da se to dira. Dakle, firma konkretno, mogu to reći, firma Džambo koja je htjela o svom trošku sve da uradi i samo da ga pomjeri više tamo, jer on je sad ostao nekako na samom trotoaru. Sad su ovi radovi oko vodovoda pa on malo izgleda u ovom trenutku dosta prljavije, ali očistit će se i to će Komus da završi. Konkretno kada je to u pitanju spomen obilježje to su šehidi koji su bili uposlenici Feringa i njima je tu napravljen spomen obilježje. Čovjek je zaista htio i ponudio je kompletno sve od sebe da finansira, ponudio mi je i idejno rješenje, ja sam kontaktirao sa pozicije predsjednika Organizacije porodica šehida te porodice i oni nisu bili za da se to dira. Mi smo jednostavno to ostavili tako jer neće niko sebi da uzme taj dio ako porodice ne žele, naravno da ćete ostaviti to i nećete dirati. Tako da jedino šta možemo možemo održavati da bude čisto, i ako se eventualno desi da se neki dio ošteti to svakako možemo sanirati, ali konkretno to spomen obilježje je ostalo, što bi rekli, nije baš na mjestu. Trenutno su radovi oko vodovoda pa čim se to završi poslije ćemo urediti. Sanacija šehidskog mezarja Donja Orahovica, ja koliko znam dole šehidska mezarja imaju samo dva koja nemaju jedinstvene šehidske nišane. Koliko znam oni su bili pripadnici brigade Srebrenik pa su oni tada postavili, kasnije porodice nisu u tom trenutku kada se sve to radilo 2003. godine, čini mi se, da se u cijeloj BiH odrade jedinstveni nišani za sve šehide, njima nije urađeno ali može se to uraditi, to nije problem. Ide na zahtjev porodice ili na zahtjev MZ možemo to vidjeti da se uradi. Sad ne znam šta konkretno mislite pod ostalom sanacijom, je li uređenje, ali to morate delagirati svakako. Kolega Milkić, otpadne vode Bijela polja, nisam ovo razumio i ok možemo poslije. Čišćenje korita Sokoluše u samom centru, nedavno je rađeno košenje sad ćemo vidjeti ukoliko treba opet, Komus to radi kroz redovno održavanje svakako. Ovaj dio demografske analize, to ćemo vidjeti šta. Kolega Alić, mislim da sam dobar dio odgovorio. Kolega Devedžić, komisija za pregled mostova nije formirana, ali je urađeno sedam ili osam novih mostova, tako da oni su sigurno dobri i kvalitetni i nastavit ćemo raditi i graditi nove mostove. Između ostalog urađena je sanacija mosta u Lukavici u Zoljama, eh sad na koje ste mostove konkretno mislili ja zaista ne znam. Trebali bi vidjeti s obzirom da se i ovaj most kod BKC-a radi se kružni tok, ako Bog da, sad će se raditi i taj će se most svakako rušiti i ide u potpunosti novi. Trebalo bi to staviti tačno na koje mostove pa da znamo šta i kako. Ne znam imamo li potrebe ići na sve mostove, mostovi koji su novoizgrađeni, mostovi koji su stabilni. Možemo poslije o tome razgovarati pa vidjeti šta ste konkretno mislili. Plaćanje parkinga ide SMS-om i trenutno ima jedan ili dva parkomata koji rade. Radi se na tom da će se uvesti i aplikacija, a za plaćanje SMS-om vjerujte i ja gdje god odem i u Hrvatsku, Sloveniju i u Austriju ako imaš broj platiš, ako nemaš snalaziš se, plati kako znaš i umiješ, ali mi ćemo olakšati našim građanima što god možemo. U ovom trenutku je jedan ili dva aparat, ne znam tačno stvarno, idemo u nabavku još tih aparata, ovi postojeći što se može popravit popravit će se i ubacivat će se novi mehanizmi u njih i ići će aplikacija. Vodosnabdijevanje Lukavice, ja ne znam da je išta tamo prekinuto i u budžetu je čini mi se novih 600.000 KM za vodosnabdijevanje Lukavice, skoro 300.000 KM novih, tako da nastavlja se. Što se tiče uzimanja vode iz Doboj Istoka ja mislim da vi to jako dobro znate kako i na koji način ide. Dakle, to je dogovor, to moram tako reći, to je do VMZ i upravitelja tim vodovodom. Kada je u pitanju konkretno dobijanje vode od Doboj Istoka, ja sam dosad imao dva, tri puta jednu vrstu intervencije gdje sam nazvao načelika Bratića da vidi kakve su mogućnosti da se ta voda pusti. Oni nemaju obavezu, evo da se razumijemo, nemaju obavezu da isporučuju vodu Lukavici i naravno oni će uvijek isporučiti vodu Lukavici ako njima ne fali, nažalost to je takva situacija. Za par dana treba da idu mašine, završeno je u Donjoj Orahovici i firma koja je radila istražne bušotine u Orahovici ide u Lukavicu tamo na lokaciju Vrela. Ja stvarno se nadam da će tamo pokazati da ima vode jer sve su nekakve indicije da će tamo biti vode i onda idemo u konačno rješavanje uz ovo sve što se tiče sekundarne mreže, bazena i sve ali nam fali voda. Nemam informaciju da li je završena faza pa sad čekaju novi ugovor ili stalo se, evo provjerim pa to možemo odgovoriti.“

Mirza Okić, Predsjedavajući:

„Prije svega da se zahvalim kolegici Dugić na ovom pitanju. Gradonačelnik je dijelom odgovorio vezano za Savjet za bezbjednost, a ja ću spomenuti samo da smo osim ovog događaja koji se desio i situacije o tome detektovali i druge kritične tačke i u skladu sa potrebama određene službe će djelovati po tim kritičnim tačkama. Ne bih više što se tiče tog dijela. Što se tiče promocije SOS sandučića, ovdje se tiče i same nadležnosti predsjedavajućeg Gradskog vijeća i drago mi je da sam dobio priliku da donekle i građanima možemo razjasniti šta je to u suštini nadležnost. Nemojte mi zamjeriti, zaista sam pod velikim emocijama kada pričam o ovome jer se desilo u mojoj mjesnoj zajednici i jako emotivno ovo doživljavam. Odmah sam pozvao članice Neformalne lobi grupe žena, među njima je bila jedna trenerica za osobe koje može educirati žrtve nasilja za prijavu, i planiran je sastanak za ponedjeljak u 11,00 sati, stručnim licima i Centra za socijalni, MSŠ, Policijske stanice, predstavnika Radio Gračanica i gradonačelnika. Da napravimo smjernice prema udruženjima građana, mjesnim zajednicama i svim zainteresovanim građanima u promociji SOS sandučića i o samom načinu prijave žrtava nasilja. Promotivni materijal smo već jednim dijelom, onaj stari, dali ponovo na printanje i biti će u svakoj MZ pored SOS sandučića način i mogućnost prijave. Također, biti će određeni promotivni materijal na oglasnim tablama u svim MZ, počev od Miričine do Prijekog Brda, Džakula, Lukavice u svim mjesnim zajednicama sa akcentom na najveće frekvencije naših mještana, tj. MZ Gračanica strogi centar. Ono što je planirano svakako jesu određene emisije na našoj Radio Gračanici povodom ovoga i stručne i dijaloške da pokušamo doći do građana da ih ohrabrimo da jednostavno imaju sigurnost u samoj prijavi i da će biti zaštićeni u slučaju bilo kakvog nasilja. Tako da poduzete su sve mjere one koje su u skladu sa mojim ovlaštenjima i nadam se da ćemo u narednim mjesecima zaista obići sve mjesne zajednice, ponovo izvršiti edukaciju kako koristiti naše službe koje su nadležne za žrtve nasilja. Ovom prilikom i ja želim istaknuti i posebno podvući našim građanima, kada čitaju nešto na društvenim mrežama, da prvo provjere informacije od zvaničnih, službenih organa šta je ustvari istina prije iznošenja bilo kakvog posta, komentara ili bili čega drugog. Tako da zaista stojim iza svih onih svojih opisa poslova, u punom kapacitetu radim najbolje što znam i umijem u saradnji sa svojim najbližim saradnicima, vijećnicama, vijećnicima, službama koje su nadležne za određene sektore i mislim da sam s ovim sasvim dovoljno rekao. Onaj ko misli da bilo koji pojedinac može promijeniti svijet, vara se. Ovdje smo svi bitni, od onog novorođenčeta danas pa do najstarijeg građanina Grada Gračanica.“

Mersiha Jogunčić:

„Hvala na usmenim odgovorima, mada ja insistiram na pismenim, ali evo nikako da se tu usaglasimo. Danas jeste teška sjednica i jesmo pod teškim emocijama ali ja samo želim pojasniti svoj zahtjev. Savjet, savjetodavno, mi nismo dobili savjete od Savjeta za bezbjednost kako se ponašati i evo dobili smo epilog kakav smo dobili. Smatram i mislim da ćete se složiti sa mnom, da savjeti ne treba da zasjedaju kada se nešto desi, ima ona, poslije bitke koplje u trnje. Naravno da će tužilaštvo odraditi svoj dio posla i na to niko niti želi niti može uticati, ali kontinuirano tokom godine ukoliko se održavaju sastanci i sjednice Savjeta i građani obavještavaju o određenim momentumima i određenim vrstama događaja ili pretpostavkama da se nešto može dogoditi na osnovu eventualnih informacija i prijava koje ima i Policijska stanica, a ne ulazeći u to ko, šta, kako, itd. Dakle, mi nismo u protekle dvije godine, nažalost, dobili nikakav savjet i nije se djelovalo savjetodavno da bi se moglo djelovati preventivno.“

Sadmir Džebo, Gradonačelnik:

„Evo još jedna informacija koju nisam htio da spajam u onom prvom dijelu. Dakle, tiče se naše reprezentacije, ipak je nešto što je vedrije i veselije. Na sami dan utakmice, odnosno kod nas je to noć, donijet ćemo Odluku o produženom radu ugostiteljskih objekata i oni koji će raditi organizovano prenos gledanja utakmice. To je noć srijeda na četvrtak, 02. u 2,00 sata poslijeponoći, biti će donesena odluka da kafići rade do 6,00 sati ujutro, a i za sve ostale utakmice koje, ako Bog da, Bosna i Hercegovina bude igrala ta odluka će važiti i za sve naredne utakmice i nakon ove utakmice protiv SAD. Tako da čisto da znaju i ugostitelji i svi ostali koji će imati organizaciju, a naravno svi su dužni i obavezni da prijave te skupove. Kratko samo kolegici Jogunčić da odgovorim. Savjet daje savjete savjetodavno ali prema ustanovama, službama i institucijama. Savjetodavno što se tiče šire javnosti, to je već nešto što se podrazumijeva u određenim stvarima koje su zakonske prirode, i taj dio svakako savjet ide prema službama i institucijama koje su dužne da sprovode te aktivnosti. Ovo je bila hitna sjednica zbog ovoga, ali Savjet zasjeda i uvijek damo informacije one koje su moguće da se daju za širu javnost. Vjerujte mi iznese se jako, jako puno informacija osjetljivih i ja ovom prilikom stvarno pohvaljujem kompletan sastav Savjeta za bezbjednost da ja još nijednom nisam čuo nijednu informaciju koja je bila na Savjetu, a koja je strogo povjerljiva, da je procurila. Ja im stvarno na tome čestitam i pridržavaju se svi apsolutno te obaveze da informacije na Savjetu za bezbjednost koje su za Savjet ostanu tu, a Savjet donese zajedničke zaključke, sekretrar Gradskog vijeća svakako bude na tom sastanku i on je taj koji sačini zaključak i to se objavi, ali se usaglasi svaki zaključak na Savjetu. Tako da ne mogu ni ja uzeti na sebe tu odgovornost da ja kažem bilo je to i to, a stvarno savjeti idu prema nadležnim institucijama. Da, biti će prenos utakmice na rukometnom igralištu u onom popularnom Zmajevom gnijezdu, dokle god se igra, ako Bog da do finala do finala, nama bi bilo drago.“

Nakon ovog dijela sjednice prešlo se na dnevni red koji je utvrdio Kolegij, a on glasi:
1. RAZMATRANJE I USVAJANJE ODLUKE O IZMJENAMA I DOPUNAMA BUDŽETA ZA 2026. GODINU

Izvjestilac: Sadmir Džebo, Gradonačelnik

2. RAZMATRANJE I USVAJANJE ODLUKE O IZMJENAMA ODLUKE O IZVRŠENJU BUDŽETA GRADA GRAČANICA ZA 2026.GODINU

Izvjestilac: Sadmir Džebo, Gradonačelnik

3. RAZMATRANJE I USVAJANJE ODLUKE O IZMJENAMA ODLUKE O ZADUŽENJU GRADA GRAČANICA

Izvjestilac: Sadmir Džebo, Gradonačelnik

4. RAZMATRANJE I USVAJANJE ODLUKE O PRISTUPANJU IZRADI URBANISTIČKOG PROJEKTA „VUKNIĆ“

Izvjestilac: Aida Hodžić, Služba za prostorno uređenje, geodetske i imovinsko – pravne poslove 

5. RAZMATRANJE I USVAJANJE ODLUKE O DAVANJU SAGLASNOSTI ZA KABLIRANJE DIJELA 10(20)KV DALEKOVODA MIRIČINA I KABLIRANJE DIJELA 10(20) KV DALEKOVODA PRIBAVA 

Izvjestilac: Aida Hodžić, Služba za prostorno uređenje, geodetske i imovinsko – pravne poslove

6. RAZMATRANJE I USVAJANJE ODLUKE O DAVANJU SAGLASNOSTI ZA ZASNIVANJU PRAVA SLUŽNOSTI 

Izvjestilac: Aida Hodžić, Služba za prostorno uređenje, geodetske i imovinsko – pravne poslove

7. RAZMATRANJE I USVAJANJE ODLUKE O PODIZANJU HAIR ČESME U MJESNOJ ZAJEDNICI GRAČANICA

Izvjestilac: Dženana Tukulj, Služba za upravu,društvene djelatnosti,boračko-invalidsku zaštitu i zajedničke poslove

8. RAZMATRANJE I USVAJANJE ODLUKE O PRESTANKU MANDATA ČLANU VIJEĆA MZ ŠKAHOVICA

Izvjestilac: Mirza Okić, Predsjedavajući GV

9. RAZMATRANJE I USVAJANJE ODLUKE O DODJELI MANDATA ČLANU VIJEĆA MZ ŠKAHOVICA

Izvjestilac: Mirza Okić, Predsjedavajući GV

10. RAZMATRANJE I USVAJANJE ODLUKE O PRESTANKU MANDATA ČLANU VIJEĆA MZ BABIĆI

Izvjestilac: Mirza Okić, Predsjedavajući GV

11. RAZMATRANJE I USVAJANJE ODLUKE O DODJELI MANDATA ČLANU VIJEĆA MZ BABIĆI

Izvjestilac: Mirza Okić, Predsjedavajući GV

12. RAZMATRANJE I USVAJANJE ODLUKE O PRESTANKU MANDATA ČLANU VIJEĆA MZ DONJA ORAHOVICA 

Izvjestilac: Mirza Okić, Predsjedavajući GV

13. RAZMATRANJE I USVAJANJE ODLUKE O DODJELI MANDATA ČLANU VIJEĆA MZ DONJA ORAHOVICA 

Izvjestilac: Mirza Okić, Predsjedavajući GV

14. RAZMATRANJE I USVAJANJE ODLUKE O DOPUNI ODLUKE O IMENOVANJU VIJEĆA MZ MALEŠIĆI

Izvjestilac: Mirza Okić, Predsjedavajući GV

15. RAZMATRANJE I USVAJANJE IZVJEŠTAJA O PROVEDENIM PODSTICAJNIM MJERAMA I NJIHOVIM EFEKTIMA U POLJOPRIVREDI NA PODRUČJU GRADA GRAČANICA ZA 2025. GODINU 

Izvjestilac: Enida Sirovica, Šef odsjeka za privredu, poljoprivredu i ruralni razvoj

Dnevni red je jednoglasno utvrđen, sa 29 glasova „ZA“.

TAČKA 1

RAZMATRANJE I USVAJANJE ODLUKE O IZMJENAMA I DOPUNAMA BUDŽETA ZA 2026. GODINU

Vanesa Mahmutović, Šef odsjeka:

„Pred nama je dokument o izmjenama i dopunama Budžeta za 2026. godinu, do kojeg smo došli uzimajući u obzir revidirane projekcije prihoda po osnovu poreza na dohodak i poreza na dodanu vrijednost, izvršenih analiza i procijena ostvarenja prihoda, te izvršenih analiza rashoda i izdataka i procijenjenih potreba i prioriteta do kraja godine. Izmjenama i dopunama budžet iznosi 33.300.376 KM, veći je za 4.153.956 KM u odnosu na ranije usvojeni budžet. Preneseni višak iznosi 4.153.956 KM, kao što sam već rekla, i više je za 1.122.356 KM u odnosu na iskazani višak u ranije usvojenom budžetu. Porezni prihodi iznose 16.221.763 KM, što je više za 244.853 KM. Neporezni prihodi su veći za 444.928 KM, iznose 4.137.328 KM. Grantovi iznose 8.518.922 KM, što je više za 2.241.819 KM. U skladu sa Zakonom o budžetima obezbijedili smo i mišljenje Ministarstva finansija po kojem je konstatovano da je planirani tekući bilans pozitivan uz sklad sa članom 43. stav 1. Zakona o budžetima u Federaciji i da iznosi 10.187.716 KM. U odnosu na ranije usvojeni budžet koje je Vijeće donijelo u decembru 2025. godine, odlukama gradonačelnika uvršteni su namjenski grantovi koji nisu bili u ranijem budžetu u iznosu od 126.420 KM, i to za projekte nabavke vatrogasne opreme i izgradnja toplovoda Korića Hana faza 2. Što se tiče poreznih prihoda, već sam navela da su veći za cca 240.000 KM. Dobili smo projekcije Ministarstva finansija i porezne prihode uskladili sa istim što smo i obavezni. Nekih drugih značajnih izmjena nije bilo. Što se tiče neporeznih prihoda, veći su za 444.000 KM, što sam veći spomenula. Radili smo generalno prihodovnu stranu na osnovu projekcija Ministarstva i naših procjena i analiza ranije osvarenih prihoda i prihoda posljednje poznate evidencije koju smo imali. Kada su u pitanju grantovi, u ukupnom iznosu povećani su za 2.241.000 KM, povećanje najvećim dijelom, tamo ste i u obrazloženju vidjeli, je grant odobren od Vlade TK u iznosu od 2.000.000 KM. Radi se o značajnim projektima sa značajnim iznosima, evo Miričina, Lukavica, imamo Malešiće, Piskavica, Gornja Lohinja, Babići i Lendići. Također, dva projekta u gradu Gračanica od Korića Brda do mosta Etivaža, 470.000 KM i od benzinske pumpe Maks-Gradnja prema Pribavi. Sve u obrazloženju detaljnije po tom pitanju je navedeno. Što se tiče novih grantova, u odnosu na ranije usvojeni budžet, mimo ovih 2.000.000 KM, imamo odobreni grant već distributivna mreža vodovodnog sistema Gračanica faza 2, dionica Brijest-Šenik u radnoj zoni 2, zanavljanje rasvjetnih tijela u gradu, utopljavanje BKC-a, fasada, trenutno završen je krov na BKC-u, znači odobren je grant za fasadu na istom objektu. Rekonstrukcija Sarajevske ulice i dijela ulice Osmana Mehića Tucka, faza 1, 262.000 KM već je odobreno, s našim učešćem 328.000 KM. Kanalizacija Hajdarevac, izgradnja osnovne škole u Piskavici, sanacija crkve u Gračanici, sanacija poda u sali na Lukama, sanacija puta Durać Donja Lohinja, nastavak, hidroistraživanja podzemnih voda, Donja Orahovica, sanacija krova na Lukama. Neki od grantova koje smo bili planirali budžetom, izmjenama smo ukinuli, obzirom da smo dobili već odluke ili informacije da nisu prošli i da neće biti ostvaren do kraja godine. Prije svega organizacija sajmova, planirani grant koji je ostvarivan, obzirom da ove godine neće biti organizovan sajem u Gračanici, znači grant neće biti ni ostvaren, most kod PKSC Bazen nismo ostvarili, planiran je 250.000 KM bio od Federacije, kanalizacija Oštrikovac-Guvna, put Trnovci-Mediđa, projekat koji je bio planiran sa 100.000 KM budžetskih i 100.000 KM granta, obzirom da ovaj projekat se finansira putem Direkcije, ne prolazi kroz budžet, samim tim dio koji je bio planiran grantom, skinut je. Vodovod Donja Lohinja za bušotinu, obzirom da je bušotina već urađena, koja je bila planirana za 2026. godinu, oprema za sortirnicu, bio je plan da 500.000 KM ostvarimo granta, 100.000 KM naše učešće, obzirom da je JP Komus direktno apliciralo na projekat, izmjenama smo skinuli taj grant, jer neće proći kroz naš budžet. Što se tiče projekata koji su također u planu 2026. godine i koji neće proći kroz naš budžet, što sam već navela jedan od njih putem Direkcija cesta, imamo još put sanacija dijela ulice Branka Bajića Stjepan Polje, dionica Potok Mahala i dio ulici Bosanskih kraljeva. Što se tiče rashodovne strane, ona je usklađena sa prihodovnom stranom, vodili smo se prioritetima do kraja godini, našoj obavezi obezbijeđenja sredstava potrebnih za sufinansiranje projekata za koje smo aplicirali na više nivoe, i naših analiza za sve projekte koji nisu bili realizovani u 2025. godini, a nisu bili planirani u 2026. godini, a ugovor je bio potpisan, sad su uvršteni i obrnuto koje smo bili planirali, a međutim realizacija je bila u 2025. godini, skinuti su. U obrazloženjima tamo imate navedeno povećanje, smanjenje, ukidanje, ja ću samo osvrnuti se na neke značajnije izmjene koje su bile u rebalansu. Znači, plate smo planirali povećanje, gdje bi osnovicu povećali sa 425 na 520 i vrijednost boda smanjili smo sa 1.15 na 1.08 i izmjene obuvatale bi šest mjeseci u poslednjih 2026. godini. Znači počinje od julske plate. Izdaci za materijalne troškove povećani su za 437.301 KM, a značajnija povećanja su kod, znači nova stavka bila je zanavljanje rasvjetnih tijela u gradu 50.000 KM znači novih za zanavljanje. Izdaci za zimsku službu su povećani na osnovu procjena i potreba do kraja godine, otklanjanje posljedica prirodnih nepogoda, uklanjanje divljih deponija faza 2, a fazu 1 smo uradili 2025. godini, faza 2 ide u 2026. godinu, nabavka vatrogasne uniforme. Što se tiče tekućih transfera, povećani su za 471.415 KM, najznačajnije povećanje odnosi se na tekuće transfere za vanjske korisnike. Imamo znači Bosanski kulturni centar, Dječije obdanište i Centar za socijalni rad, tamo je predviđeno povećanje koje se odnosi na plate radnika, naknade, a sam procenat povećanja i samo usklađivanja ostaje na direktorima da usklade sa svojim pravilnicima i sa svojim stanjem generalno sa platama, jer je bilo nekakvih nezadovoljstava u smislu da je minimalna plata približila se dosta visokoj stručnoj spremi, znači direktori imaju na sebi obavezu da tranšu koja je povećanja predviđena izmjenama, usmjere u plate i naknade na način usklađen sa njihovim pravilnicima koji su na snazi. Povećan je također i transfer na ime zakupa prostora za jedan objekat koji koristi Dječije obdanište, transfer na ime Programa predškolskog obrazovanja, obzirom da je došlo do proširenja organizovanog obaveznog vida u još jednoj mjesnoj zajednici, iznos za Omladinsku banku. Što se tiče smanjenja, u okviru tekućih troškova imali smo smanjenje unajmljivanja GPS uređaja, obzirom da smo proveli proceduru i da smo bili planirali 13.000 KM znatno je došlo do smanjenja. Organizacija privrednih sajmova, imali smo planirani, izmjenama skinuto, naknade za rad troškova izlazka na teren Komisije za procjene, šteta od prirodnih i drugih nesreća, skinuli smo obzirom da se ne mogu finansirati od sredstava civilne zaštite, a da se radi uglavnom u komisijama o uposlenicima, tako da ove komisije idu kroz plate, generalno da ova stavka i ne treba. Transfer Sporskom savezu na ime klizališta u gradu, usklađeno je samo sa prenesenim sredstvima koje su se i desile. Kada su u pitanju kapitalni transferi izdaci, u kupnom došlo je do povećanja i to kapitalni izdaci za 3.009.000 KM, a kapitalni transferi smanjeni su za 105.000 KM. Projekti koje smo umanjili, ukinuli ili odgodili, uskladili sa vrijednostima potpisanih ugovora. Neke sam već spomenula, evo kad sam spominjala grantove opremanje sortirnice, izgradnja autobuskih stajališta, izgradnja mosta prema PKSC-u, nabavka PVC podloge za dvoranu luke, nabavka pametnih klupa, izrada elaborata o geomehančkim ispitivanjima tla, izrada idejnog rješenja za gradsko groblje. Obzirom da su sredstva planirana u okviru druge grupe konta na način, gradonačalnik je to pominjao prethodna dva Vijeća, čime rješenje ovog problema i ove stavke rješava se kroz obezbijeđena sredstva na 615 u Pribavi mezarje izgradnjom zida. Istražna bušotina Vrela Lukavica, vodosnabdijevanje Donja Lohinja, bušotina, vodosnabdijevanje Doborovci, kanalizacija Oštrikovac-Guvna, oborinske vode Škahovica, sanacija puta Karići-Babići Strane, put Novo naselje Donja Lohinja, asfaltiranje puta Donja Lohinja-Durać, Lukavica-Malešići, put Trnovci-Međiđa, zaštitna ograda Škahovica, natkrivanje spomen obilježja poginulim borcima Škahovice, izdaci za sanaciju klizišta. Znači, ovo sam izčitala sve stavke koje smo umanjili, ili je potpisan ugovor na manju vrijednost, pa smo iznose uskladili, ili nismo ostvarili grant. U suštini nismo ostvarili grant ili je ugovor pokazao potrebu za manjim iznosom. Na nekim stavkama došlo je do povećanja na bazi zvršenih analiza i potreba te procjena do kraja godine. Znači, isto, ili smo ostvarili grant, uplanirali smo ga, ili je potrebno naše sufinansiranje, ili naša procjena potreba do kraja godine generalno za neke projekte koje je neophodno realizovati, neke značajnije. Sufinansiranje utopljavanje fasade za sanaciju individualnih objekata za romske porodice. Mi smo u budžetu imali jednu stavku sufinansiranja individualnih objekata. Ostvarili smo grant od 75.000 KM otprilike, na ime rekonstrukcije sanacije objekata romske populacije sa našim sufinansiranjem. Zašto će biti objavljen javni poziv u narednom periodu, znači ostvarili smo više nego što smo bili planirali u tom dijelu. Sanacija fasade  na objektu BKC-a, nabavka hidranta za mjesne zajednice, kapitalni grant OŠ Hasan Kikić, izgradnja javne rasvjete u mjesnim zajednicama, zaštita i očuvanje nacionalnog spomenika Konak, u stvari projektna dokumentacija, obzirom da imamo potreba za izradu novih projektnih dokumentacija. Zatim projektna dokumentacija za ulicu Alije Izetbegovića je povećana, vodosnabdijevanje Malešići, Donja Orahovica, Gornja Lohinja, Lendići, Škahovica, Miričina, Lukavica, Gornji Doborovci, zatim rekonstrukcija centralne ulice u gradu, Alija Izetbegović, sanacija Sarajevske ulice, put Rašljeva-Donja Orahovica-Riječica. Infrastruktura u gradu iz rente, ostali kapitalni projekti i povećali bismo stavku sufinansiranje Grada u projektima na kojima budemo aplicirali iz EU ili viših izvora. Što se tiče ovo bih u kratkim crtama iznijela kao onako što nam je značajnije, a pojedinačna pitanja naravno stojimo na raspolaganju, Gradonačelnik je isto tu pa budite slobodni pitati.“ 

Mirzet Topčagić, Komisija za budžet:

„Komisija za budžet je zasjedala po pitanju današnje sjednice, dana 24.6.2026. godine, srijeda, te je razmatrala izmjene i dopune Budžeta Grada Gračanica za 2026. godinu i nije bilo nekakvih značajnih primjedbih, te daje se preporuka od strane Komisije da Gradsko vijeće danas podrži ovaj rebalans.“

Učesnici u diskusiji:

Tijana Lukić:

„Mene interesuje povlačenje ove tačke izgradnje mosta prema PKSC Gračanica. S obzirom da se radi o projektu o kojem se govorilo kao važnom infrastrukturnom rješenju, posebno kada počne da se pravi kružni tok kod BKC-a. Malo me izenađuje da je baš upravo ona izostavljena iz budžeta. Na osnovu kojih kriterija je to urađeno i je li to znači da se odustaje od ovog projekta.“
Mersiha Jogunčić:

„Evo sad zašto rekoh da ću obrazložiti svoju inicijativu kroz diskusije, a inicijativu o objavljivanju na web stranici Grada ovih obrazloženja koje smo maloprije čuli, koje mi vijećnici eventualno dobijemo, pa evo opet imamo neka pitanja, a građani gledaju samo tabele. Dakle, ja ću krenuti redom i imam bezobzirno na objašnjenja, imam popriličan broj pitanja. Pa prvo je, zašto je u tabeli A-prihodi i primici pod I. Višak prethodne godine u koloni e) u ukupnom zbiru (a+b+c) predstavljen samo iznos iz kolone b) od 3.180.000 KM, dok je iznos iz kolone a) od 5.516.332 KM izostavljen, te da li je prikazani zbir u koloni e) tačan, pa prema tome da li je tačna razlika u koloni iste tabele, vjerujem da jeste ali eto. Isto se odnosi i na II. Prihodi (A+B+C). Da li je u zbiru (a+b+c) kolona a) suvišna, ako jeste onda bi višak podataka u zbiru a+b+c trebalo ukloniti. Zatim, ekonomski kod 810000 pod rednim brojem 3 primici (A+B), navedeni su podaci za A-primici od prodaje stalnih sredstava. Međutim šta predstavlja B, pošto u daljim podacima ne postoji ova vrsta primitka, nego imamo C-primici od domaćeg zaduživanja. Da se objasnim šta je to. Ekonomski kod 722435 naknade po osnovu prirodnih pogodnosti, renta, planirani je iznos od 400.000 KM, povećan je za novih 100.000 KM, to bi trebalo objasniti zbog kojih razloga  je ova budžetska stavka povećana za navedeni iznos. Zatim, objasnili ste za ove brutoplate, ok. Zašto je na ekonomskom kodu 613000 izdaci za materijalne troškove došlo do povećanja od 437.301 KM, te bi trebalo svaku stavku od 613100 do 613900 posebno objasniti, s obzirom da nemaju građani uvid u ovo. Pošto ponovo imamo povećanje za putne troškove, pa imamo povećanje izdataka za komunalne usluge s povećanjem od 173.425 KM, do ugovorenih usluga s povećanjem od 101.603 KM. Koje su to ugovorene usluge, o čemu se radi, znači detaljno objasniti. Zatim u dijelu budžeta dva, kapitalni izdaci, planirano uvećanje za 3.009.757 KM. Eh sad nas interesuje o kojim novim izdacima, o kojim projektima je riječ, na koji način, pod kojim uslovima, iz kojih izvora je došlo do obezbijeđenja novih sredstava za realizaciju navedenih 3 miliona izdataka. Za sortirnicu ste obrazložili, ali evo, pitala bih i za to, s obzirom da tih objašnjenja nema. Zatim, PKSC Bazen također, brisanjem ove stavke s iznosom od 950.000 KM, to znači da ove godine neće biti započeta izgradnje mosta prema dvorani Bazen i objašnjenje. Rekli ste, ali evo, ja sam ga imala i napisano. Zatim, pozicija 10 ekonomskog koda 821521, izrada elaborata o geomehaničkim ispitivanjima tla i izrada idejnog rješenja za gradsko groblje-prenos, imamo potpuno brisanje ove istavke s iznosom od 8.000 KM. Da li ovo znači da je ova aktivnost realizovana ili od početnih aktivnosti za realizaciju gradskog groblja u ovoj godini nema ništa. Na 17. sjednici, podsjetiću, podnijela sam ponovo inicijativu za konačno formiranje gradskog groblja, pri čemu je gradonačelnik nagovijestio rješavanju ovog problema na teritoriji MZ Pribava. Ja nisam dobila ništa u pisanom obliku, niti bilo kakav konačan odgovor, niti bilo kakav konačan zaključak. Dakle, ako je to tako, tražim dodatno pojašnjenje s više podataka na ovu temu. Odnosno, da li će u ovoj godini konačno biti donošena odluka o formiranju gradskog groblja u Gračanici, na koji način i po kojim uslovima. Molim, konkretan, jasan i decidan odgovor, da, ne i kako. Na poziciji 91 ekonomski kod 821612, rekonstrukcija centralne ulice u gradu, ulica Alije Izetbegovića-pp planirano je povećanje za novih 500.000 KM. E sad, ovdje je riječ o novom kreditnom zaduženju, tako da s ranije planiranih 300.000 KM zaduženja dolazimo do zaduženja od 800.000 KM. Šta je bilo planirano da se uradi za ranije planiranih 300.000 KM, te da li je nešto urađeno, pa je logično pitati šta se planira onda uraditi za ovih 500.000 KM, jer očigledno ćemo nešto vjerovatno grandiozno, ne znam, i u kojoj banci je realizirano zaduženje od 300.000 KM, te da li su ta sredstva postala operativna. Ekonomski kod 821612, sanacija Sarajevske ulice, objasnali ste, ali planirano je povećanje od novih 128.608 KM, i šta sad obuhvata faza I, odnosno koje aktivnosti i kada će građani vidjeti na terenu rezultate tih aktivnosti. Rekli ste i za izbacivanje 100.000 KM na putu Trnovci-Međiđa, dakle, grantovi, donacije neće ih biti. Samo me zanima evo prema kojim nivoima vlasti, prema kojim fondovima je Grad aplicirao s ovim projektom, te da li će na ovom projektu u ovoj godini biti realiziran preostali iznos od 100.000 KM. I sad broj 13., sad se vraćam na broj 3. kada je u pitanju renta. Na poziciji 11 ekonomskog koda 821619, infrastrukture u gradu iz rente na planirani iznos od 300.000 KM, ovamo sam napomenula, znači 400 plus 100, a sad na planirani iznos od 300.000 KM dodat je novi iznos 50.000 KM. Tako da je u ovoj godini planirani iznos za realizaciju od 350.000 KM iz rente. Pitanje glasi, zašto nije planirano povećanje od 200.000 KM, s obzirom da je u prihodima, ekonomskom kodu 722435 prikazan iznos od 400.000 KM plus 100.000 KM. Prema ovim podacima ostaje neraspoređenih 150.000 KM i ne znam zašto nije planirano za infrastrukturu u gradu iz rente. Dakle, što se tiče finansiranja infrastrukture u gradu iz rente, posebno me zanima da li će uskoro početi realizacija inicijative koju sam podijela na 17. sjednici Gradskog vijeća, a tiče se rekonstrukcije jedne ulice u naselju Seljanuša i jedne ulice u naselju Varoš. Za ovu inicijativu gradonačelnik je u svom odgovoru jasno naglasio da je realizacija rekonstrukcije ovih ulica da će uslijediti u ovoj godini. Dakle, tad sam dobila usmeni odgovor, sjećate se kad ste mi odgovorili da smo se to dogovorili, pa evo, voljela bih da mi to pojasnite. Međutim, otada je prošlo tri mjeseca, na terenu još ne vidimo neke konkretne aktivnosti koje bi nagovijestile skoro asfaltiranje u stvari tih navedenih ulica. Dakle, dokle se stiglo s pripremnim radnjama po pitanju rekonstrukcije, odnosno asfaltiranja ulica u naseljima Varoš i Seljanuša.“

Adnan Salihbašić:

„Evo nakon ovih obimnih pitanja kolegice Jogunčić, ja ću vas pitati šefice, ili vas gradonačelniče,  da mi odgovorite. Par puta ste nam spomenili da ova organizacija privrednih sajmova i susreta odgađa se i bilo je planirano 150.000 KM, pa smo smanjili za 80.000 KM, ostalo je 70.000 KM. Da li je to planirano za ovaj privredni sajam ZEPS u Zenici na kojem ćete se predstaviti, ili nešto drugo.“
Mirzet Topčagić, Klub SDP:

„Evo Klub vijećnika SDP u Gradskom vijeću Gračanica je razmatrao Odluku o izmjenama i dopunama Budžeta Grada Gračanica za 2026. godinu. Evo možemo iznijeti nekakve svoje stavove, odnosno tumačenja, na osnovu naše analize. Pa evo ja ću se prije svega referisati na strukturu prihoda, a zatim na strukturu rashoda. Prije svega kada govorimo o samim prihodima, odnosno evo ona najznačajnija stavka našeg budžeta, to su porezni prihodi. Iskren da budem, lično sam očekivao daleko, daleko pozitivniju projekciju Ministarstva finansija TK, ovaj iznos od 244.853 KM, jer po meni nisam, da budem iskren, u tako malom povećanju ga očekivao i bukvalno evo, po mom mišljenju to nam daje jedan dobar razlog da budemo malo i oprezni kada je pitanje samo planiranje rashoda, jer ovo je, ajmo reći, taj osnovni nekakav agregat koji uz neporezne prihode puni naš budžet. Evo već sam pomenuo, neporezni prihod iskazani iznos povećanje u rebalansu od 444.928 KM i evo, čisto proforme Vanesi, mislim da čime smo se vodili tu, da li je to realno očekivati, da li imamo neke naznake, odnosno evo, da li je punjenje budžeta po ovom osnovu u prvih šest mjeseci, to nam daje argumentaciju da i tu stavku, odnosno povećamo, evo, skoro za nekih pola miliona maraka. Neporezni prihodi 444.928 KM, pošto je to vjerovatno projekcija odsjeka za budžet grada Gračanica, ne Ministarstva finansija, mislim da, ali da li je na osnovu nekakvih pokazatelja, indikatora, da li je optimalno planirati pola miliona maraka, cca više u narednih, ne znam, šest mjeseci i evo u proteklih šest mjeseci. Kada su u pitanju grantovi, vidjet ćemo tamo, evo, u sklopu moje diskusije na Prijedlog budžeta Grada Gračanica za 2026. godinu sam iznio jedan stav da smo bili oprezni, što je dobro, što imamo sada potrebu da uvrstimo nova sredstva, da povećamo grantove za neki 2.250.000 KM cca. Ali evo, sama struktura tih novih sredstava po osnovu grantova, gdje malo na prvu bi rekli da je sasvim okej, pogotovo kada je u pitanju sredstva koja su doznačne, kako vidim, od Vlade TK, iznos od 2.000.000 KM. Radi javnosti i radi generalno svih nas, da znamo da to su sredstva koja su odobrena Gradu Gračanica iz kreditnog zaduženja Vlade TK, tu odluku je usvojila i Skupština TK i radi se o iznosu od 40.000.000 KM. Evo ponavlja se ona moja tvrdnja da ponovo Vlada TK na nekakav način ima maćehinski odnos prema našem gradu, gradu Gračanice, jer ako uzmemo kompletan iznos od 40.000.000 KM gdje su zadužili oni sve građane TK i da Gračanicu prepoznaju uzimajući u obzir kompletno stanje na prostoru našeg gradu po pitanju privrede i svih drugih oblasti života i nažalost još ne tako dobro stanje po pitanju vodosnabdijevanja, iznos od 2.000.000 KM na osnovu 40.000.000 KM kreditnog zaduženja, kako god to izgledalo ovdje u budžetu na pravu pozitivno, za mene je poražavajuće. Samo da kažem da je grad Živinice po automatizmu nekakvom, nisam upućen na koji način je to sprovedeno, odmah mu je dodjeljeno 10.000.000 KM, Gradačac, evo lokalna zajednica slična po svim parametrima našem gradu je dobila nekih 7.000.000 KM itd. Želim da kažem da su svi daleko bolje prepoznati u odnosu na Gračanicu, što nije u redu. Evo i tamo u narativnom dijelu budžeta imamo iskazane odobrene projekte od kantona iz vodnih naknada za koje je spremna projektna dokumentacija, evo i ovdje smo dobili samo 650.000 KM. Želim da kažem da treba malo da uzmemo u obzir druge lokalne zajednice pa ćeš vidjeti da drugima ima više, ali to možemo istražiti i mislim da je tu ponovo godinama Gračanica zakinuta, a svi znamo kako se puni taj budžet koji se na kraju vraća lokalnim zajednicama po osnovu vodnih naknada. I ako uzmemo u obzir šta Gračanica radi, koliko doprinese tom fondu i kako joj se vrati, Omere budi siguran da to nije pošteno i da ne govorim ovdje napamet. Evo kolege su već iznijeli nekakva pitanja, evo prije svega kada se radi u o mostu tamo prema PKSC na Bazenu, sredstva 500.000 KM, ne znam da li sam ja dobro razumio diskusiju kolegice Jogunčić, ne radi se tu o novom kreditnom zaduženju, to su sredstva iz kreditnog zaduženja iz mjeseca oktobra 2023. godine, ako se ne varam, ovdje se radi o prenamjeni, odnosno tih sredstava koja su bila iz tog kredita predviđena za izgradnju tog mosta, pa se evo, mislim da je treća tačka dnevnog reda, gdje se radi samo o prenamjeni tih sredstava u rekonstrukciju šetnice na ulici Alije Izetbegović. Ja ću se osvrnuti na samo odricanje od tog projekta i ako ste studiozno pratili tamo, vidim da su nekakve dileme da se neće ove godine eventualno raditi, pa da će se možda raditi naredne, ili tamo 2028. ili 2029. godine, imamo u budžetu 300.000 KM za uređenje, ako se ne varam, prostora iza sportske dvorane, gdje bukvalno ne znam na kakav način ako to uradimo, ta sredstava uredimo, mislim ne znam da li će biti funkcionalan, da li će biti ikako tehnički izvodljivo da se ikad taj most i uradi. Moje lično mišljenje jeste, i evo sugerišem  gradonačelniku, da nismo se, bez obzira na sve poteškoće koje su navedene, velika visinska razlika između dvije obale, neki podzemni objekti, je li tako rečeno, koji se nalaze, pa bih volio da znam kakvi su to toliko bitni i zahtjevni objekti koji se ne mogu deložirati, odnosno izmjestiti s tog područja gdje treba da se radi most, da bi mi odustali ipak od jednog takvog projekta koji, vjerujem, ne znam da li sam dobro razumio, u mjesecu januaru, ili ne znam da li je to bila decembarska sjednica, lično sam postavio pitanje, jer je ovdje iznešen stav, da je projektna dokumentacija za taj most završena, jer sam postavio pitanje da li je u sklopu tog projekta, da li je predviđena izgradnja te saobraćajnice koja bi trebala da stavi taj most u funkciju, i dobio sam odgovor da jeste. Sada imamo, nakon šest mjeseci, imamo skroz drugačiju sliku, stanje. Tako da se ovim današnjim rebalansom taj most ukida, pa ne znam šta je u pitanju, da li je taj projekat dostavljen od strane izvođača u ovu zgradu i šta su to sem nekakve ozbiljnije argumentacije da je velika visinska razlika između dvije obale, što ne vjerujem da je toliko, jeste tehnički zahtjevno, ali mišljenja sam i evo sugerišem gradonačelniku da ipak pokušamo razmisliti o tom projektu i da ga se ne odričemo tako lahko, bez obzira na evo rješenje koje sam i lično dobio od gradonačelnika neformalno, ipak bi nam taj most puno značio. Ako ga ne možemo uraditi ove godine, nemamo dovoljno sredstava, bez obzira koliko bi to koštalo, taj bi nam most ipak trebao i bez obzira što će se uradi kružni tok kod BKC-a, ali mislim da mi s tim mostom puno, puno toga dobili.“ 

Mirzet Topčagić:

„Evo, imamo tamo isto nabavka rovokopača u iznosnu od 261.450 KM, to su sredstva civilne zaštite, je li tako. Zanima me samo kome, je li to ide civilnoj zaštiti grada Gračanica taj rovokopač se dodjeluje ili nekom od naših javnih preduzeća. Pa bih volio da dobijemo informaciju šefe Bajiću, da li je to javno preduzeće uspjelo obezbijediti bilo kakva za subvecioniranje te opreme, da li je apliciralo višim nivoima vlasti za subvencioniranje nabavke te opreme ili nije, ili da li to direktno se finansira iz budžeta Grada Gračanica, čisto tako da znamo. Vidimo tamo da je rekonstrukcija krova, odnosno podloge, ja sam sad malo u konfuziji kad je u pitanju sportska sala Luke Gračanica, je li podloga se ne radi ili krov. Koliko sam razumio da je predviđeno bilo da se radi i krov i podloga, da su bila obezbijeđena sredstva i volio bih da znamo razlog zašto se odustaje od tih projekata ako već smo obezbijedili sredstva s viših nivoa vlasti, pa evo da imamo jedno obrazloženje zbog čega se to dešava. Sajam, ako se ne varam već drugu godinu gradonačelniče nećemo mi ovdje bilo kakvu aktivnost po tom pitanju imati. Ne znam, vjerovatno je ta odluka donešena na osnovu obavljenih razgovora, sastanaka gradonačelika i njegovih saradnika sa Udruženjem poslodavaca koji su vjerovatno i to sugerisali ili su privatili da se sajam na prostoru našeg grada ne održava i ove godine, već evo imat ćemo, ukoliko sam čuo, neformalno ponovo, od strane pojedinih kolega privrednika da ćemo mi imati tamo u sklopu ZEPS-a jedan svoj izložbeni prostor, odnosno tako radi javnosti, taj šator gdje će biti izložene Gračaničke firme. Ako je to okej Udruženju poslodavaca Gračanica, mislim da ne bi ni nama trebalo smetati, mada moje lično mišljenje je da ipak kada si domaćin na svom tlu, bez obzira što bi to vjerovatno i više košlo od ovih 70.000 KM koliko je predviđeno, ali drugačije je kada si ti domaćin, što kaže na svojoj grudi, nego kada predstavljaš domaćina na nečijoj drugoj teritoriji. Ponovo ponavljam, da ne bi bilo da sam i protiv te ideje, ako je to okej ljudima koji vode te procese, trebalo bi znači da bude i nama okej. Želim evo da kažem isto kada su u pitanju predviđeni rashodi, također predviđeno je povećaje plata uposlenicima Gradske uprave i  kroz ove povećanje tranše našim javnim ustanovama. Iskreno se nadam, bez obzira kakav će biti stav mog Kluba po pitanju ovog ukupnog, cijelokupnog dokumenta, mislim da je to pozitivna mjera od strane gradonačelnika i odsjeka za budžet, da se treba na nekakav način odgovoriti inflatovnom faktoru koji i dalje u trendu rasta, svi znamo da su troškovi života sve skuplji i da će također ove tranše koje će biti doznačene, povećanje tranše doznačene javnim ustanovama, da će zaista biti usmjerene u povećanje plata uposlenicima, a ne jedan dio ili nedo Bog nikako. Koliko shvatam gradonačelniče da je to baš u te svrhe, ovih 50.000 KM. Imam još samo, evo to sam propustio, nećete mi zamjeriti, da kažem stav Kluba koji predstavljam, ali evo mogu reći u svojom ličnom ime. Sugerišem evo u narednom periodu i gradonačelniku, normalno i saradnicima, da prilikom izrade ovakvih dokumenata rebalansa, da nas malo uključe, obavimo nekakve razgovore. Znam da je puno obaveza, da je tih puno stranaka koji očekuju nekakav prostor da saopšte svoje zahtjeve, probleme gradonačelniku i njegovim saradnicima, ali mislim da bi bilo okej da se generalno, evo u narednom periodu da se uključimo svi zajedno prilikom same izrade, jer ovdje sad mi možemo amadmanima djelovati ili ne djelovati, to jest kako jest predviđeno. Mislim da ako, bez obzira da li se nešto uvažilo ili ne uvažilo, bez obzira na tu okolnost, ali ako se uključi više glava da bi mogli daleko, daleko kvalitetnija rješenja iznalaziti, ali evo, to je samo moja sugestija, preporuka  gradonačelniku, a on naravno ima pravo da radi onako kako misli da treba da radi, ali daleko bi, daleko bi bilo možda i korektnije i kvalitetnije da se prilikom samog, evo, izrade ovog dokumenta malo uključi i kompletno Vijeće, u Gradskom vijeću svi klubovi koji participiraju u radu Vijeća i to je evo jedna samo preporuka. Za sad je ovo toliko, ja se zahvaljujem Predsjedavajući što ste mi odobrili da spojim diskusije u ime svog Kluba i u svoje lično ime.“

Nedžad Devedžić:

„Ja bih samo pojašnjenje za vodosnabdijevanje MZ Lukavica. Od samog početka pratim troškove po fazama, troškove faze 1, 2 i 3, na ulazu je faza 4. Sada u ovom svemu, znači tamo se navodi da je ukupan iznos kreditnih sredstava i budžetom raspolažemo sa 246.000 KM. Sada u novom rebalansu pokazuje da su sredstva umanjena za 28.000 KM, ostalo je 218.000 KM i grantovno od TK 410.000 KM. Znači ukupno je raspoloživo 628.350 KM. E sad me zanima, zadnja tri mjeseca, znači tražim od Službe da mi se dostavi troškovi faze 4 i nikad još nisam dobio i pitao sam i Osmana, tako da ja od ovog iznosa sad me zanima da li je od ovog iznosa, da li se finansira faza 4, koju sam tamo vidio po tenderskoj proceduri da iznosi u 140.000 KM. Volio bih to znati da li je to od faze 4, od ovog iznosa, da mogu nastaviti dalje vezano za ukupni iznos troškova za vodosnabdijevanje. Što se tiče, kaže, nastavak asfaltiranja puta Lukavica-Malešići, to smo prošli put ustanovali da je do greške, da ide se iz Malešića prema Lukavici 200.000 KM, ali eto nije se ispravila ta greška. Ja bih volio da ovo ostane od nas prema Malešićima, ali eto nadam se da je i dalje, znači ide se iz Malešića. Sad me zanima ovo, sanacija puta Lukavica-Malešići, ukupni iznos 70.966 KM, umanjen za 9.000 KM. Ovaj projekat je u istom iznosu kao prošli projekat. Prošli projekat koji je realizovan, sad me zanima da li je ovo novi projekat sanacije puta iz Lukavice prema Malešićima ili se vodi u istom iznosu pa ne znam eto dokad ćemo ga pratiti. Ako nije novi, zašto je naznačen ponovo u rebalansu, ako je došla do realizacije, a došlo je, a ja bih volio da su nove sredstva i dodatno sortirana.“

Omer Ahmetović:

„Što se tiče ovog dokomuenta, Odluka o izmjeni i dopuni Budžeta, kako ga mi nazivamo rebalans budžeta. Mislim da će mnoge kategorije biti zadovoljne sa njim, kako građani, tako i uposlenici Gradske uprave i ostalih javnih ustanova. Drago mi je da ovaj dokument obiluje projektima koji se tiču našeg najvažnijeg pitanja, a to je vodosnabdijevanje. Drago mi je vidjeti da su Gračanici odobrena značajna sredstva od Vlade TK za rješavanje tog problema i čime će se značajno ubrzati taj tempo koji je gradonačelnik zajedno sa svima nama pokrenuo u zadnje dvije godine. Tako da drago mi je vidjeti da su zastupljene i one male mjesne zajednice, najmanje, pa tako i one najveće, počev od Lendića, Gornji Doborovaca, pa do Lukavice i Donje Orahovice. Nadam se da će službe nakon, ako Bog da, današnjeg usvajanja što brže i što efektivnije odraditi te javne nabavke i da neće biti nikakvih problema, kako bi se stvarno ljudima, odnosno građanima što prije riješio taj problem. Malo bih se još dotakao jer imam vremena, ove diskusije koja je bila na relaciji gradonačelnik i kolega Vahid Bajrić. Mnogi koji su bili u Stjepan Polju mogli su se uvjeriti što se tiče doma kulture mislim da mi imamo jedan od loših prostorija, to je jedan tavanski prostor koji koristimo mi za svoje sastanke. Međutim, mislim da mi nemamo problem s tim, s obzirom da smo se unazad, neću reći jer nisam ja bio tu, ali kolege koji su bile prije mene, prvenstveno fokusirali na vodosnabdijevanje. Tako da je od neke 2008., 2009., 2010. pa na ovamo odrađena kompletna ta mreža koja je vjerovatno najvažnija stvar u sistemu vodosnabdijevanja. Mi možemo pričati, evo sad o vodi, ima li je, nema li je, to možemo reći da je to neka viša sila, ne može se pronaći, ali mislim da je zadatak svih nas, evo ovdje, da se borimo prvenstveno da se odrade kvalitetna mreža, kvalitetni potisni cjevovod i rezervar i sve ostalo, pa evo voda, kažem, ako je i ima, mislim da je dobra stvar, da će se puno efektivnije i bolje koristi ako imamo dobru mrežu, a ne ako je mreža loša. Mi svakako u Stjepan Polju, hvala Bogu, nemamo unazad 15 godina nikad nismo imali problema sa količinom vode i sa nekim većim kvarovima. Imamo taj problem sa kvalitetom vode koji evo u saradnji sa gradonačelnikom i ovim i onim bivšim se godinama traži to rješenje i to možemo reći da je jedna viša sila, s obzirom da su potrebna stvarno velika sredstva, ali evo ide se i dalje na to rješavanje tog pitanja. Tako da bih evo malo sugerisao. Gradonačelniku mi kad god šta tražimo odgovor on će biti ovakav, nije problem, mi ćemo uvrstiti ako se vi dogovorite, mislim da je do sada ispunjavao uglavnom ono što zahtijevaju građani određene mjesne zajednice, ali mislim da bi se svi trebali malo fokusirati. Evo meni je drago da je moj kolega Arnes Avdić koji je trenutno predsjednik mjesne zajednice da se stvarno fokusirao na to pitanje u Donjoj Orahovici i mislim stvarno da je preče recimo odraditi tu vodu, uz uvažavanje, svaka čast i da imamo lijepe domove kulture, ali mislim da je voda nešto što je je najbitnije. Još jedna bitna stvar, to je ovo povećanje plata radnicima u Gradskoj upravi, da ne bude zabune, nije to povećanje nama vijećnicima, nego zaposlenicima koji ovdje rade, odnosno predviđene su i tranše prema javnim ustanovama, BKC-u, obdaništu i Centru za socijalni rad. Stvarno mogao sam se iz nekoliko razgovora uvjeriti da su u Gradskoj upravi dosta male plate u odnosu na privatni sektor, možemo porediti jednog diplomiranog pravnika sa nekim radnikom nekvalifikovanim, odnosno sa nekom srednjom stručnom spremom, pa mi je drago da će barem nešto se u tom pogledu poboljšati. Još sam htio da malo prekomentaršim ovaj kredit, evo i kolega Topčagić je malo spominjao. Što se tiče vodosnabdijevanja od Vlade TK u pitanju kredit namjenski koji je uzela Vlada, da se to pitanje rješava na cijelom kantonu. Međutim i ova sredstva što dobijamo mi od Vlade Federacije, uglavnom su kreditna i vidimo da nam je na svakodnevnom nivou Vlada Federacije se zadužuje i ako su to neki konkretni projekti nemam ja ništa protiv, ako će to poboljšati uslove građanima neke osnovne, nemam ja ništa protiv, kao što je vodosnabdijevanje, kao što su autoceste, hvala Bogu da što prije dobijemo tu infrastrukturu pa evo vraćati će se. Ovaj kredit također, slažem se evo sa kolegom Topčagićem, možda kolegica nije stigla da isčita do kraja, to nije u pitanju novi kredit nego su kreditna sredstva koja su prenamjena, ima treća tačka dnevnog reda, prenamjena sredstva, kredita koji je podignut 2023. godine. To mi je isto malo, možda sam to nekada i spominjao, dizati kredite i predvidjeti projekte koji nisu imali urednu dokumentaciju po meni nije nikako u redu. Znači, 2023. godine je podignut kredit, nisu se ni ispitali uslovi kakvo je to stanje tamo, nije se imala ni projektna dokumentacija i šta god da je bilo predviđeno tih 500.000 KM, oni su do sad uduplo izgubili vrijednost, kako ja barem znam po pitanju građevinskih radova. Tako da evo mogu na kraju reći u ime Kluba SDA da ćemo mi svakako podržati rebalans budžeta, kao što smo i dosadnešnje budžete podržavali. Ja pozivam i ostale kolege koji nisu dosad, da svakako podrže jer mislim da će stvarno koristiti svima nama.“
Vahid Bajrić:

„Evo ujedno da iskoristim repliku prema Ahmetoviću. Ako uvažavamo forum građana koji se održavaju po mjesnim zajednicama, dom kulture je bio jedan od prioriteta, vodovod pa dom kulture, znači nemojte zamarivati ono ako smo se nešto dogovarali. Kada je u pitanju infrastruktura u MZ Donja Orahovica, ako su ugovori, moje pitanje, ako su ugovori potpisani i planirana sredstva budžetom Grada Gračanica uvrštena finansijski dio sredstava građana, zašto ti projekti nisu tabelarno prikazani, MZ Donja Orahovica-Basici dionica put-Ibrići, MZ Donja Orahovica Rijeka put Jela, MZ Donja Orahovica Rijeka put Prstaševina. Možda ja nisam vidio, ali nisam mogo pronaći u tabelama da se ti projekti nalaze, pa eto neko će izaći da mi odgovari. Kada je u pitanju vodosnabdijevanje, projekti koji su odobreni iz vodnih nakada, koji su spremni i projekta dokumentacija, a odnosi se na MZ Donja Orahovica-vodovod, to je projekat potisnog cijevovoda od izvorišta Osište do rezervara Birkovac 116.386 KM i projekat potisnog cijevovoda izvorišta Jela do rezervoara Makovci Donja Orahovica 76.864 KM. Moje pitanje je da li je se odustalo od glavnog projekta gdje je predviđeno spajanje rezervara Birkovac sa glavnim rezervoarom koji se napaja iz Bušotine 1 i 2, a predviđen potisni povratni cijevovod. Zašto povratni, zato što vodovod Birkovac u zimskom periodu ima višak vode koji bi mogao dopunjavati rezervar Birkovac Bušotinu 1 i 2 i ljetni period obrnuto, sa ciljem da se smanji potrošnja električne energije. Boga mi ako bude ovako kako je planirano 2, 4, 6, 8 pa mislim da i još jedna Bušotina 9, 9 pumpi da će nam trebati ajde da kažem jedna mini hidrocentrala sa ovakvom rastrganom vodovodnom mrežom i sa ovakvim  ulaganjima od 180.000 KM.“
Helvedin Okanović:

„Prošle godine, mislim da je bio 1. juli, kada je bila sjednica Gradskog vijeća gdje se razmatrao rebalans, bio sam u bolnici, bila je rasprava i usmeno sam dobio informaciju da je obećano, pošto nije bilo u budžetu, put Pašalići dole ulaz u Škahovicu, usmeno je obećano i nije urađeno. Ja znam to da je 2024. godine, imaju dva predmjera za taj put, od 19.000 KM i nešto i od 32.000 KM i nešto. Građani su učestovali sa 11.000 KM, uplatili su cijelokupan iznos za oba lota. Bila je promjena vlasti, taj drugi dio puta nije uvršten u budžetu. Isto kao što se u budžetu naslijedilo 5.500.000 KM projekata i naslijeđenih para, imaju neke obaveze i dogovorene stvari koje bi trebalo rješavati. Možemo se osvrnuti ovo grantovi 2.000.000 KM od Vlade TK. Kolega Topčagić je spomenuo da su Živinice dobili 10.000.000 KM za vodosnabdijevanje i zahvaljujući kantonalnom poslaniku Smajloviću, naloženom amadmanu gdje je bilo kreditno zaduženje od 20.000.000 KM i još 10.000.000 KM budžetskih sredstava. Gračanica od ukupnih 40.000.000 KM dobila 2.000.000 KM, a treći je grad po veličini posle Tuzle i Živinica. Lukavac i Gradačac su dobili otprilike po 7.000.000 KM. Zahvaljujući našim federalnim poslanicima Krajinoviću i Čamdžiću mi dobijamo grantove, niko ne obstruira projekte kao što je nekad bilo u prošlosti i zahvaljujući tim grantovima koji se poštuju, mi možemo davati stipendije studentima, možemo davati tranše nevladnim organizacijama i u neke druge projekte zato što ne moramo iz budžetskih sredstava trošiti te pare. Primijetio sam tranše prema BKC-u i Centru za socijalni rad, ne znam da li je ako je povećanje plata ovdje gradskim uposlenicima, da li bi to bilo cca povećanje procentualno i uposlenicima BKC-a i Centra za socijalni rad. Oni imaju malo manje plate nego ostali. Trebalo bi možda od sljedeće godine Centru za socijalni rad povećati tranšu, jer ovi slučajevi sve što se dešavaju, znamo kada je bio Ivzještaj da imaju podkapacitiranost, treba dva, tri uposlenika zaposliti i malo veća sredstva u 2027. godini dobivati. Također, kao što je bila rekonstrukcija sad Bosanskog kulturnog centra i utopljavanje, zamjena krova, pošto je se sala, znači srednja škola, izmjestila iz sale tamo DTP Partizan, trebalo bi se možda izvršiti i rekonstrukcija, rekonstrukcionalno ulaganje u zgradu gdje je smješten Centar za socijalni rad. Imaju, primijetio sam sredstva civilne zaštite, ukupno po svim projektima imala otprilike sredstva, što budžetska 1.120.000 cca, 48.000 KM su budžetska sredstva i 20.000 KM grantovi. Ima po raznim projektima, ali nedefinisano je gdje se to ima klizišta, sanacije elementarnih nepogoda, i ima 216.450 KM je bila nabavka rovokopača bagera za vode, pretpostavljam za JP Vodovod i kanalizacija, i nemamo tu informaciju gdje je šta i kako će biti utrošeno.“ 
Mahir Delić:

„Evo, na početku se moram nadovezat na ove informacije kolege Helvedina i kolege Topčagića, budući da dolaze iz mog Kluba, gdje kolega Topčagić govori u ime Kluba, a odnosi se na ova sredstva koja dobivamo iz kontona na ime rješavanja vodosnabdijevanja. Znači mi uopšte ni u jednom trenutku ne problematizujemo da se radi tu o kreditnim sredstvima, s obzirom da se radi o namjenskim sredstvima za rješavanje jednog od najvažnih pitanja za život građana, odnosno vodosnabdijevanja, nego jasno je iz diskusije i kolege Helvedina i kolege Topčagića, znači problematizujemo tu neravnomjernu raspodjelu tih sredstava između gradova i opština Tuzlanskog kantona. Tako da, žao mi je što kolege Ahmetovića nema, on je više išao u tom smjeru kao da mi problematizujemo da se radi o kreditnim sredstvima, što moram reći da nije tačno. Dalje, evo, neću ponavljati ovo što su moji prethodnici govorili, evidentno je znači da se povećanje prihoda kroz rebalans budžeta grada Gračanica najviše odnosi na te grantove. Mene interesuje, evo, s obzirom da je već polovina godine i da se tek neki javni poziv trebaju, odnosno većina ovih javnih poziva treba raspisati. Interesuje me vaše mišljenje, koji su to projekti, odnosno vezani za ove grantove koji su izvijesni da će se realizovati, ima li neki koji nisu izvijesni, odnosno da u ovom momentu već znamo šta od ovih projekata je izvijesno da se neće realizovati u ovoj godini. Još nešto što me zanima, vidimo povećanje izdataka za stipendije učenicima i studentima sa 320.000 KM na 590.000 KM, vrlo pohvalno i vrlo dobro, to smo i ranije, evo, ja lično sam i ranije pohvaljivao. Međutim, tek povećanje ovo imamo kroz rebalans budžeta, a ugovori i isplate koliko mi je poznato su potpisani ranije, pa me čisto zanima odakle su ta finansijska sredstva. Nekima su i cijeli iznosi isplaćeni, što je i to pohvalno, ali me zanima odakle su obezbijeđena ta finansijska sredstva, s obzirom da tek kroz rebalans budžeta očekujemo povećanje te stavke. Još što me zanima, volio bih da mi se pojasni, stavka fekalna kanalizacija Šakušići u MZ Malešići. Uvodi se u rebalans budžeta kao nova stavka, međutim ono koliko mi je poznato na terenu da je to već završeno i da nismo imali to u budžetu. Čisto bih volio da mi se pojasni da li to se odnosi na neki novi projekat ili na ono što je već urađeno, što je već završeno. Također za poligon Golaće, famozni poligon Golaći, vidimo da nije došlo do nekog povećanja od onih budžetskih planiranih budžetom za 2026. godinu 35.000 KM, gradonačalnik je obećao da će ukoliko bude mogućnost doći do povećanja, ali nažalost vidimo da nije. Zanima me da li je bilo apliciranja prema nekim višim nivoima, da li je išta urađeno po pitanju ovog projekta u odnosu na početak godine.“

Vanesa Mahmutović, Šef odsjeka:

„Evo krenut ćemo redom. Ja bih samo na početku, prije nego počnem odgovore davat, podsjetila nas sve kad se radi rebalans. Znači, u skladu sa Zakonom o budžetima Federacije BiH, izmjene i dopune budžeta se radi kada se ocijeni usred povećanja prihoda, smanjenja prihoda, novih procjena, novih troškova na rashodovnoj strani, generalno naše procjene. To nije novi budžet, to nije nacrt, samo da se podsjetimo, znači usklađivanje sa situacijom koja je na terenu, koja se razlikuje da prevedemo u odnosu na decembar 2025. godine, kako nam generalno projekti ne bi stojali i kako generalno ne bi život stao. Može rebalans i u tom slučaju se radi, ne radi se uvijek da bi se uvrstili neki novi projekti. Evo ide nam dokument okvirnog budžeta, ide nacrt, pa ide budžet, mislim, neće život stati sigurno sa 30.6.2026. godine. Isto samo da podsjetim, pošto sam ja sjedeći i slušajući stekla utisak, pa ne bih voljela da slušaoci isto to shvate, jer ne radi se ni o kakvim kreditnim sredstvima, ni po osnovu prenamjene koje smo spominjali za most PKSC, a isto tako ne radi se o kredit od 2.000.000 KM, radi se o grantu koji je grad Gračanica odlukom Vlade TK dobio i projektima za vodosnabdijevanje. Znači nije u pitanju nekakav kredit od 2.000.000 KM koji ćemo mi vraćati. Eh, idemo sad na pitanja. Mersihi bi zahvalila, ovo sam ja primijetila, ali sam zaboravila sugerisati. Ovo je na prihodovnoj strani, znači iznosi su svi u redu, s tim da u koloni E) ne treba da stoji (A+B+C), treba da stoji (B+C+D), to je okey, iznosi su u redu. Što se tiče primitci od domaćeg zaduživanja, to je prema kontnom planu sadržaj primitaka. Ništa se ne mijenja, stoji, a ovo ispravit ćemo i na mjestu je greška. Što se tiče sredstava rente, pratimo ostvarenje onako kako smo planirali uglavnom i ostvarujemo naše procjene, i prema procjenama zahtjeva sa trena do kraja godine jeste da ćemo ostvariti ovo što smo planirali povećanje. Na rashodovnoj strani isto imamo, povećali smo izdatke u jednom iznosu gdje je renta. Međutim, gdje god smo znali projekat imenom i prezimenom, sredstva rente se mogu ulagati i u prostor iza sportske dvorane gdje smo obezbijedili sredstva. Može se ulagati u Sarajevsku ulicu gdje mi sufinansiramo projekat koji je odobren, 328.000 KM ukupno. I u druge mi stavljamo na tu jednu stavku samo iznos za koji još nismo utvrdili, ne možemo utvrditi i on će se raspoređivati. Ono sve što znamo i povećanje mora postojati ravnoteža namjenskih sredstava i nije sigurno otišlo u jednu drugu mjesnu zajednicu. Što se tiče troškova materijalnih 613 tražili ste pojedinačno. Ja sam spomenula malo oko materijalnih troškova grupe 613, povećali smo putne troškove, povećani su na osnovu ovog projekta što smo i prošle godine imali, sufinansiranje plata četiri uposlenika i putnih troškova isto tako, projekat preko grančnih saradnjih, a veže se za koji tek treba da se uspostavi, mislim u 2027. godini, postavljanje stanica u smislu obavještavanja požara, poplava u kontekstu otklanjanja posljedica nepogoda, kako sam shvatila. Što se tiče ostalih troškova sa 613 gdje je bilo povećanja, povećali smo troškove električne energije, isto tako prema procjenama javne rasvijete, procjenama troškova trenutno evidentiranih i do kraja godine stanje na terenu generalno. Svi ovi troškovi za komunalne usluge, voda, poštanske usluge, to su naše procjene troškova realnih koji se dešavaju, s kojim se susrećemo evo sad do ovog perioda. Zimsku službu također smo povećali za 120.000 KM, uklanjanje divljih deponija je grant ostvaren od 32.000 KM, isto tako sa našim sufinansiranjem, a ukupno povećanje je 43.000 KM i generalno sve, da evo ne nabrajam pojedinačno, na 613 grupi sve se radi o troškovima koje smo povećali čisto na bazi naših procjena i analiza troškova do ovog momenta, da bi mogli do kraja ispratiti ovu godinu sa troškovima koje očekujemo. Što se tiče grupe konta 614, evo mogu tu spomenuti, bilo je pitanje za stipendije što u ovom periodu jer su ugovori potpisani. Mi smo radili prije i ona je u okviru ove grupe, 200.000 i nešto hiljada smo povećali za stipendije, radili smo preraspodjele, preraspodjele se uključuju u izmjene i dopune budžeta. To je razlog, i ne možemo im sada izostaviti, one su već odrađene odlukama gradonačelnika. Otklanjanje posljedica prirodnih nepogoda povećane za 79.000 KM, jedan dio povećanja je sredstva civilne zaštite, jedan dio naša budžetska sredstva, obuka i vježba štabova, dekoracija grada, doček nove godine, sve su tu zahtjevi naše procjene potreba, pomoć boračkim populacijama, očekuje se veći grant, a imali smo nešto i na razgreničenju što moramo utrošiti generalno. U okviru grupe 614 su i vanjski korisnici, oni nose najveći dio povećanja, od onih 470.000 KM najveći dio odnosi se na povećanje tranši i dodjele sredstava za vanjske korisnike. Imamo ovdje jedino jedno, nisam ni spominula, evo niste ni pitali, što smo imali prošle godine nula izvršenja na stavci sufinansiranje u okviru energetskog siromaštva stanovništva, pa nam se niko nije javio. Sad smo samo zamijenili mjesta, planiramo sredstva doznačit Centru za socijalni rad, zato što oni vjerovatno na terenu bolje će to i kroz javni poziv, nama se niko nije javio, pa smo prebacili sa 614200 na 614300, nije došlo do povećanja, smanjenja, samo preusmjerenje s konta na konto, čisto kako bi sredstva realizovali. To je što se tiče 614 grupe, nema nekih većih, uglavnom vanjski korisnici i ovaj prelazak stipendije, to je to. Projektna dokumentacija, gradonačelnik će vezano za to, evo ovo ostavljamo gradonačelniku i u ulicu Alije Izetbegovića i Sarajevska, ja vjerujem da će gradonačelnik to bolje od mene. Rentu smo rekli. Bilo je pitanje kapitalni projekti povećani za 3.000.000 KM, je li to vaše Mersiha pitanje bilo. Evo ja rekoh, mi smo u ove izmjene uvrstili sve projekte ove koje smo aplicirali, dobili, 2.000.000 KM imamo samo vodosnabdijevanja, imamo nešto i prenesenog viška projekata, u stvari projekata za koje su bili potpisani ugovori, imamo vodne naknade, pojedinačno iz tabele ja ne znam da li ima potrebe da ja sad čitam te pojedinačne, da vidite šta je rezultat ta 3.000.000 KM projekata. U tabeli piše sva vam razlika, ne znam konkretno, ne znam šta bih ovdje odgovorila. Kapitalni smo povećali za 3.000.000 KM, 2.000.000 KM imamo novih čistih, čisto granta za projekte, imamo vodne koje su neke bile planirane, neke povećale, neke smo smanjili, smanjili smo, znači grantove nismo od Federacije ostvarili 250.000 KM za most, smanjili smo grant 500.000 KM za sortirnicu jer ide preko Komusa, to je već 800.000 KM, to je se iznevelisalo na kraju 3.000.000 KM, 9 povećanje razlika, znači šta smo uvrstili ili povećali vidi se iz tabele, mislim da ne čitam, ako treba ja ću čitati. Mirzet, neporezni prihodi. Generalno prihodi nam se ostvaruju onako kako smo planirali, gdje smo procjenili da će ostvarenje biti veće u odnosu na sad ostvarenje, uglavnom smo ih povećali. Što se tiče neporeznih prihoda, u okviru neporeznih imamo namjenska sredstva civilne zaštite koja su dovela i rente koja su dovela do povećanja ovog od 200 i našto sitno je bilo ostalih poreza. Punjenje ide onako kako smo planirali, nema nekih drastičnih ni povećanja ni smanjenja, izuzev ovih namjenskih koja su veća. Plate, evo ja ću ovdje spomenuti plate samo prokomentarista. Znači, gradonačelnik i Sindikat u skladu sa zakonom su potpisali sporazum, to nismo rekli. Što se tiče plata izvršili smo analize, ne samo zvali imamo i pismeno kolike su plate u susjednim opštinama, mi smo bili na dnu svih opština i gradova na kantonu. Sad smo evo uradili i uskladili onoliko koliko smo mogli. Prije 2-3 dana ponovo smo iskomunicirali, 2-3 opština idu u novi rebalans gdje idu opet sa povećanjem. Tako da ćemo vjerovatno opet doći na nekakvu ljestvicu, ali u ovom momentu to je ono što smo mogli i mislim da je realno. Nedžad Devedžić, vodovod, 628.000 KM je trenutno stavka u budžet. Obuhvata 410.000 KM faza 5 grant iz vodnih naknada plus naše sufinansiranje. I imamo faza 4. Faza 4 je bila procijenjena 200.000 i nešto hiljada, ugovor je na 165.000 KM. Znači što se tiče kreditnih sredstava za Lukavicu i ostalo, evo nemojte me držati u marku, još oko 50.000 KM otprilike. Jer smo uspjeli obezbijediti od UNDP-a oko 30.000 KM prošle godine za fazu 3. Ali mislim to se ne može nenamijenski utrošiti, Nedžade, ako je kredit, mislim nema mogućnosti, ni tehničke, ni druge, ako je nešto namijenski, ono se posebno vodi, ne može sigurno otići u put ili u neki drugi vodovod. Mislim nemojte to ni sumnjati uopšte, ali evo ovo je faza znači 4 i faza 5 ima još nešto je ostalo razlike još za vodosnabdijevanje iz kredita. Jer nismo, evo, ugovor je bio manji nego procijenjena i iskoristili smo nešto od UNDP-a. Lukavica-Malešići put. Imali smo, kako smo prošli put rekli, ona dva što su slični iznosi, s tim kad smo raspisivali i procijenili smo da je ovaj drugi 80.000 KM blizu. I stavili smo tako oko 80.000 KM, 69.000 i nešto grant i naše učešće. Međutim, kad smo došli do potpisivanja ugovora, nakon aukcije, smanjili smo, kako ste rekli. Tako da imamo, uglavnom koliki je grant otprilike tako će biti, ako nam ne budu tražili smanjenje granta s razmjerno nemamo još informaciju. Bilo je od Vahida Bajrića ili ne znam već koje spominjao, puteve. Imamo projekte koje smo, imamo Zasjeka Gornja Orahovica, imamo Durađe Donja Lohinja, mislim da je i ovaj jedan koji nije bio u 2026. godini, ugovor je potpisan, mi mislili da će biti realizovan u 2025. godini, nije bio, moramo ga sad uvrstiti. Šakušići, ista stvar, kanalizacija. Ugovor je potpisan, mislili da će faktura doći i biti završena u 2025. godini, a faktura došla u 2026. godini i moramo ga rebalansom sad uvrstiti. Mislim, to je naša obaveza po potpisanom ugovoru, ne planiranom. Poligon Golaći, ostalo je 25.000 KM, gradonačelnik može to, a koliko imam informacija apliciralo se, ali evo gradonačelnik će ovo sve što nisam ja. Ne znam, nije mi ostalo otprilike ovo što bih ja, PKSC-e, ulica Alije Izetbegovića projekna dokumentacija, gradonačelnik će to, a vezano za kamion će nam naš šef Mustafa.“ 

Mustafa Bajić, Šef CZ-a:

„Po pitanju ovih sredstava posebne naknade, vi znate da stalno spominjem ono zašto nisu utrošena i kako nisu utrošena. Znači, sama riječ govori za zaštitu od prirodnih i drugih nesreća. Na osnovu ovih sredstava koja se prikupljaju, ima odluka o utrošku tih sredstava i na osnovu te odluke donosi se godišnji plan utrošku sredstava posebne nakande. U okviru koje, znači, jedan ide dio za hitne mjere, odnosno otklanjanje posljedica prirodnih i drugih nesreća. I ono zašto nismo naglasili za koje projekte, jer ne možemo naglasti, obzirom da se  govori o otklanjanju posljedica prirodnih i drugih nesreća. Znači, kad se desi prirodna ili druga nesreća sredstava su planirana za te namjene. Zatim, u okviru opremanja struktura civilne zaštite, gdje ide na godišnjem nivou do 50%, odnosno iz prenesenih sredstava i najmanje 30% iz tekuće godine. U okviru opremanja struktura, mi smo ove godine planirali opremati Službu zaštite i spašavanja za vodosnabdijevanje. I to vozilo, odnosno taj rovokopač se registruje na grad Gračanicu. I dok je Služba zaštite i spašavanja za vodosnabdijevanje JP Komus, znači dotle će moći koristit u dijelu redovne aktivnosti, a u uslovima prirodne i druge nesreće i taj rovokopač će se koristiti i za druge namjene, recimo na čišćenje snijega, čišćenje vodotoka, one interventne mjere koje se trebaju raditi. Obzirom da smo mi potpisali ugovor sa JP Vodovod i kanalizacija, i oni su Služba zaštite i spašavanja, tako da se namjenski ova sredstva koriste za opremanje struktura civilne zaštite. Mi ovdje imamo uvijek dvije instance, imamo Federalnu inspekciju koja kontrolišu utrošak ovih sredstava i vrlo često dođemo u situaciju da kažu po njihovom mišljenju da nisu namjenski potrošena, a imamo opet ovdje jednu situaciju gdje na Vijeću pitaju zašto se ne troše sredstva. Sredstva se ne mogu trošiti obzirom da stoji da se ova sredstva prenosi u naredne godine, znači sve što ostane na računu prenose se u narednu godinu i na osnovu godišnjeg plana o korištenju sredstava ta sredstva se namjenski troše. Tako da mislim da sam odgovorio, a ako ima neko drugo pitanje, evo izvolite ja ću odgovoriti.“ 

Sadmir Džebo, Gradonačelnik:

„Možda sam trebao i u samom obrazloženju, možda da sam izašao ne bi neka pitanja možda bila, ali nema veze. Ja ću krenuti ovako po redu. PKSC most, odmah da kažem nije se odustalo o izgradnje mosta. U ovom trenutku je situacija takva da imamo sredstva kreditna, koja također pojašnjavaju jedno od onih pitanja. Dakle, kreditna sredstva koja nam leže doslovice zarobljena, mislim da je najveća šteta tih sredstava da budu na računu, a da za njih se plaća kamata, ovo inflacije u tim cijenama i sve, stvarno da ne duljimo. Ukratko, most kod PKSC-a koji je planiran, nije se odustalo od njega, radi će se. Međutim, zaista naišli smo na jako kompleksnu situaciju sa lijeve strane rijeke Sokoluše, odnosno zgrade Lamela gdje smo imali prije nekih dva mjeseca problem sa začepljenjem kanalizacije. Kad smo gore došli, bio je evo čini mi se i šef Mustafa i Suad, svi smo tu bili da vidimo šta se može, Vodovod naravno, na kraju su morali doći i malo one teške mašine, veliki bagere da se to sredi, ogromno je. Dakle, u onom dijelu, tek sad kada se krenulo da se to pročisti, u tom dijelu gdje treba da prođe put su sve podzemni objekti. Tu je bukvalno ono, ajde sad malo ću karakirati, kao katakombe su dole, a sve od zgrade Lamele, prelivne komore, mislim zaista nismo znali o tom. Evo, stvarno se nije znalo, ajde da kažem sad, da nemojte sad da ja krivim nekoga ko je ranije pokrenuo proceduru, nije se znalo da postoje sve te dole prelivne komore, da postoje septičke jame, da ide glavni vod dole odmah do rijeke, sve bi se to trebalo mijenjati. U ovom trenutku, taj most bi sa svim time koštao dosta, dosta, dosta više od ovih 950.000 KM, možda nekih 1.500.000 KM da dođe, jer treba to uraditi. Tako da u ovom trenutku imamo problem koji imamo sa ovim dijelom prelaska djece srednjoškolaca preko ove raskresnice. Odlučili smo da 300.000 KM se uloži u uređenje platoa iza dvorane, samim time će se urediti plato za Bazen i stanare tamo naselja Bazen gdje će dobiti dodatna parking mjesta. Također je plan da se uradi jedno manje igralište, odnosno bilijar za djecu, da se napravi zelena površina, autobusi će u tom slučaju kružiti oko dvorane. Prolazio je autobus, čisto da znate i to, testirali smo, autobus je išao na lice mjesta tamo onim putem, dakle može se proći pored dvorane. Dakle, dvorana ostaje sa lijeve strane autobusa, ide tamo između dvorane i Sokoluše i obilazi sa one strane dvorane, sad kad mi gledamo prema dvorani, dakle sa lijeve strane dvorane, proći će autobus i vraća se ponovo ovamo. Most koji smo pričali da bi bio alternativa kada se krene raditi kružni tok, dakle dobili smo od Direkcije cesta smo razgovarali, kada je završen projekat i sve onda oni kreću u objavljivanje javnog poziva, tendera za odabira izvođača radova. Raskrsnica će se raditi na način da, prvo će se izgrati novi dio mosta, zatvara se kompletan jer se ovaj postojići most ruši. Ispitivanje statistika, dakle, on je most koji je, Šefica Aida je tu, čini mi se 80-ih godina radio taj most. Jednostavno rekli su nam da je Direkcija cesta to finansira, da je njima sigurnije da se taj most sruši, izgradi novi, nastavi se, dakle zatvara se kompletno Sokoluša u dužini od nekih možda 30 metara, nemojte me sad moramo vidjeti tačno u dokumentaciji projekta kako ide. Kada se izgradi taj novi dio, tada se kreće u rušenje tog starog mosta i onda će naravno kad se ruši produžit će se taj dio. Tako da će se saobraćaj moći odvijati, Direkcija cesta s obzirom da je regionalna cesta biće zabrana kamiona koji su u tranzitu. Dakle, biće obavještenje njima, zatvorti će se na Bukvi da idu tamo dakle prema Srebreniku i na samom ulaze u Gračanicu svi koji idu put Srebrenika da idu ovim putem prema Šićkom pa dalje. I to je dakle taj dio. Kreditna sredstva od mosta smo preusmjerili na uređenje ulice Alije Izetbegovića. Idemo sa uređenjem tog dijela iza dvorane. Most u ovom trenutku, dakle, samo ne da smo odustali, sad ćemo staviti da kažemo malo na čekanje, da prvo uredimo taj dio što se tiče svih kanalizacionih cijevi, septičkih jama i svega što se tiče ovog dijela koji je kod zgrade Lamele. Kada se to završi, koliko će to košta, to nam i jest najveći problem jer ne znamo. Kada se to završi, e onda možemo svakako krenuti, a ovo uređenje, bilo je pitanje da li će ugroziti i dovesti u pitanje da treba onda ta saobraćajnica. Neće, dakle, niti ugroziti, niti je stavlja van snage, to ćemo svakako u nekom narednom periodu. Ali sad nam je bitno, s obzirom da smo dobili i onaj tamo novi pješački most za učenike koji ide direktno, od dvorane prema školi. Ja se zaista ovom prilikom i zahvaljujem firmi Tehnna beton koja je donirala u potpunosti konstrukciju mosta i sve što se tiče vezano za taj most. Tako da sad djeca će moći bez problema od dvorane pravo u školu bez da izlaze uopšte u ulicu Sarajevska. Jedno od pitanja je također ta ulica Sarajevska. Dakle, 266.000 KM smo dobili granta, 60.000 KM našeg učešća, to je 320.000 KM granta i dobili smo još sa Federalnog nivoa, dakle, 128.000 KM, ali nam opet nedostaje i objasnit ću čisto zbog građana. Ta ulica je aplicirana iz više faza, ali je aplicirana Gračanica-Lendići. S obzirom da su Lendići povratničko naselje, imamo mogućnost da finansiramo taj dio i iz državnog Ministrastva za raseljene i izbjeglica. Ministrastvo raseljenih osoba, možemo tu finansirati, nismo u ovom trenutku prošli određen dio sredstava, ali nećemo odustati. Tako da u ovom trenutku ide od ove raskrsnice kod mosta do one gore raskrsnice kod Konzuma, čini mi se tako. Sredstva koja budemo imali, samo nastavljamo tu ulicu dalje i cilj je da se uradi do ulaza u Lendiće, naravno kasnije sve ta ulica ide ovo što treba gore put Malešića kako bude dolazilo. Ukratko i ovaj dio, nadam se da ćete me uspjeti razumjeti, da me pratite. Dakle, i određeni grantovi koje dobijamo još uvijek čekamo, za određene znamo da će biti, za određene čekamo, ako nam se doznače i sredstva i budu odobrena, da ta ulica je samo dio te ulice Sarajevske, odnosno Sarajevska od mosta do one raskrsnice, onda je 212. i Osmana Mehića Tucka je blizu 600.000 KM. Tako da, jako, jako puno sredstava nam treba za tu ulicu, dosta je manje, da budem iskren, nastavak ulice košta nego ovaj dio. Ali, takav je plan, takav je projekat, ta ulica sad kad se radi da nemamo više sa njom tih problema. Ulica Alije Izetbegovića, da, dakle, to je, mislim da su već i pojasnili, kolegice Jogunčić, zašto je sad tamo 800.000 KM, to su kreditna sredstva koja su prenesena sa ovih, dakle, planirana za most 500.000 KM, imamo 300.000 KM već odranije za ulicu Alije Izetbegovića, Aida šefica je tu, ja mislim da ide odmah početak jula raspisujemo konkurs. Spremno je sve, ili možemo odmah, evo, da ne radimo izmjene sad do kraja juna, dakle, odmah u prvoj sedmici jula raspisujemo konkurs za idejno rješenje ulice Alije Izetbegovića. Tako da, evo, i taj dio se kreće, s tim, da, ovdje naglašava, mi smo planirali 800.000 KM, aplicirali smo i prema Federalnom nivou dosta veći iznos. Dok se sprovede procedura i sve imat ćemo i konačno da li će sredstva biti odobrena. Ako se odobre, naravno, mi prije samo pokretanja javne nabavke, ako nam se sredstva odobre, potpišemo ugovor, automatski ćemo ponovno, evo, možda baš i nije dobro, ali bilo bi, mislim, za nas je bilo dobro da radimo još jednu prenamjenu ovih kreditnih sredstava, da dobijemo sredstva sa Federalnog nivou za ulicu Alije Izetbegovića, a da nam ti 800.000 KM ostane za opet neke druge. Ako ne dobijemo, mi krećemo u rekonstrukciju ulice Alije Izetbegovića sa ovih. Da, u potpunosti plan je, dakle, radit ćemo i sufinansiranje onog dijela dole od Gradske apoteke do Sahat kule, to je onaj dio koji može, tako smo stavili i u projektnom zadatku, da zadrži onaj stari izgled, da to bude, evo, da kažemo, stari dio grada. Ovo je gore već poprimilo od apoteke gore prema vrhu čaršije poprimilo je i te neke moderne oblike. Tako da tu ne možemo više tražiti da se taj dio vraća, ali ono dole definitivno možemo zadržati onaj stari izgled i tako ćemo i zahtjevati u samoj projektnoj dokumentaciji i da se uređuje i fasade, krovovi i sve. Šta je bilo još od kolegice Jogunčić, vezano je za korištenje rente i za ulice. Groblje, da, pardon. Dakle, što se tiče i rente, dakle, rentu kako nam sredstva dođu, tako mi njih trošimo, mi ne možemo, to je isto kao, evo, godišnja primanja u kući, vi imate platu od, ne znam 2.000 KM, a vi ne možete odjedanput potrošiti 15.000 KM, jer ćete 15.000 KM imati tek tamo nekad u šestom, sedmom mjesecu. Dakle, kako se puni renta, tako  je i trošimo. Ulica, odnosno naselje Seljanuša nije nam gradska građevinska zona i nju ćemo morati finansirati iz drugih, Varoš jeste. Varoš jeste i već su, evo možemo i taj dio vidjeti i dostaviti, jer imamo već dosta ulica u gradu koje će se raditi i od onih trotoara i Riječka, i Hajdarovac, i u Varoši, 212-a, Javor, imamo stvarno jako puno projekata trenutno koji potpisuju se ugovori i kreće sa radovima. Groblje je završeno, na prošloj sjednici, pretprošloj kada sam ja rekao. Dakle, MZ Pribava je kupila mislim deset duluma, nemojte me sad uzeti za tačno, znam da je jedan dulum ostavljen za gradsko groblje koji će se upisati na  MZ Pribavu, samim time, to je vlasništvo grada, i zvanično se upisuje kao gradsko groblje. Mi smo u budžetu tih 8.000 KM koji je bilo, znači, taj dio smo smanjili, imamo stavku prema vjerskim zajednicama povećanu za 45 ili 50 hiljada, i to idemo na uređenje. Takav je dogovor sa MZ Pribava. Mi ćemo sufinansirati zid i da se ogradi kompletno to novo groblje i mezarje, evo, dakle, jedno i drugo, a u samom tom mezarju koji će biti Islamske zajednice vlasništvo, jedna parcela će se odvojiti u potpunosti kao čestica i tim zidom i sve, da to bude gradsko groblje. I to je završeno, ne brinite, ne brinite ništa, sve će biti u skladu sa zakonom i sa procedurama, nikakav problem tu. Prelazimo na ovo pitanje kolege Salihbašića, mislim da je i kolega Topčagić pa ću zajedno taj odgovor. Naravno, bio je razgovor sa našim privrednicima i sa Udruženjem i sa privrednicima koji nisu članovi udruženja. Razgovaralo se na temu sajma u Gračanici, da, nekih 400 do 500.000 KM bi koštao sajam u Gračanci. Onaj koncept kako je bio zamišljen, kako to ranije je bilo godina, sami privrednici su donijeli zaključak da takav sajam njima ne donosi nove poslove, a bit sajma jesu novi ugovori, novi poslovi, nova partnerstva. I onda smo zajednički, mislim da je iskreno grad Gračanca se okreće u tom dijelu prema privrednicima, ako oni su izjasnili da bi oni više volili učestvovati na nekim sajmovima, a u ovom trenutku je to ZEPS. Da li će iduće godine biti neki drugi sajam, zaista ne znam, mi ćemo sa njima razgovarati pa ćemo vidjeti. Iz tog razloga su umanjena sredstva. Tačno je da na ZEPS-u mi imamo jednu halu koja će biti hala Gračanica, do te centralne, bili smo isključivo u tom dijelu, odmah do centralne hale biće hala Gračanica 800 kvadrata ili 1000, ne znam tačno koliko je, ugovor je potpisan, i biće javni poziv prema svim gračaničkim privrednicima, dakle ne samo Udruženje, to odmah moramo naglasiti da ne bude samo da je to saradnja sa Udruženjem privrednika, ne, dakle apsolutno svi privrednici iz Gračanice po javnom pozivu mogu se prijaviti, grad će sufinansirati pa sigurno nekih možda 60-70% taj dio učešća na sajmu. Tako da smo se odlučili za taj dio, a sajam u Gračanici u ovom trenutku, ovu godinu, vjerovatno i narednu, što se tiče privrednika oni su stava da nama sajam u onakvom konceptu i onakvom obliku ne donosi njima ništa što bi ono što bi sajam trebao donositi rezultate. Tako da se odlučilo na ZEPS i umanjena sredstva iz tog razloga. Kolega Topčagić, dvorana Luke, podloga ili krov, jedno i drugo. Radi se trenutno podloga, firma već je dole u dvorani, radi se, ona stara podloga je već uklonjena. Međutim, pojavio nam se tu jedan problem da je jako velika količina vlage u samom podu i da odnekud je dolazila ta voda pa smo testirali i hvala Bogu nemamo naznake da je išta što se tiče grijanja, sljedeća nam situacija da li to pušta negdje voda, ako bude to, iz tog razloga smo planirali veća sredstva jer ako budemo morali raditi kompletno i glazuru i sve to će nas stvarno jako puno koštati, ali ne smijemo sad uraditi, odnosno firma neće da radi na takve uslove, oni ne žele da postave podlogu jer ne mogu ljudi da garantuju. Tako da ostavili smo veća sredstva, raspisat ćemo, dakle i to moram da vas upoznam, ostavili smo da otprilike do kraja jula, početak augusta da ne raspisujemo iz ovih naknada ekoloških jer čekamo još jedan poziv koji smo aplicirali prema Federalnom nivou, ukoliko nam se odobre sredstva za krov dvorane onda automatski opet nam ova sredstva ostaju, možemo ih koristiti za nešto drugo. Tako da ćemo to sačekati, ako nam ne bude to odobreno, mi ne smijemo čekati zimu sa ovakvim krovom u dvorani Luke. Tako da i jedno i drugo će se uraditi. Što se tiče konsultacije i konsultacija sa ostalim klubovima, kada je konkretno ovaj rebalans kada je rađen, zaista nije bilo sredstava i iz tog razloga nije nijedna mjesna zajednica uvrštena pojedinačno, jer nemamo, stvarno nemamo sredstava dovoljno da bismo mogli u bilo kakvu takvu vrstu rebalansa krenuti. I onda smo ostavili da samo par stavki tamo koje smo povećali, dakle, mjerna mjesta da se povećaju u svim mjesnim zajednicama, to je stavka 50.000 KM, jer imaju svi definitivno problem sa ograničenjem koje imamo trenutno od elektroprivrede. Tako da će ići u povećanju toga, imamo stavku hidranti po mjesnim zajednicama, povećali smo stavku ukupno, stavku projektovanja, i svakako ovo gradsko groblje, odnosno uređenje ovog dole dijela. Tako da smo ostavili ukupno, a nismo izdvajali nijednu stavku pojedinačno, iz tog razloga ja nisam osjetio potrebu da trebamo određene konsultacije, jer sva sredstva koja su bila otišla su doslovice u dva ili tri projekta. I naravno, što se tiče grantova, dakle, 2.000.000 KM su kreditna, 650.000 KM su vodne, 500.000 KM će biti ove lokalne ceste, imamo dole 100.000 KM za kanalizaciju, oborninske fekalne vode na Hajdarovcu, imamo onda toplovod onaj koji je dodatna sredstva. Tako da puno, puno više sredstava samo je prikazano ovdje kreditna, međutim imamo dio koji mi ne raspisujemo, kao što su Direkcija cesta, nego to oni rade, isto tako kružni tok koji je oko 5.000.000 KM mi ne raspisujemo, a to su sve ulaganja sa kantonalnog nivoa, sa federalnog nivoa također sredstva dolaze, ali ako bi iskreno pričali TK u odnosnu na Federaciju, gdje smo mi kao Gračanica u jednom i drugom oku, samo ako uzmemo malo gradova iz Hercegovine, bolje da ne spominjem. Evo, bolje da ne idem u to. U svakom mogućem segmentu neravnopravno, ali malo je reći neravnopravno. Ali evo, tu smo gdje jesmo, na nama je da se borimo i jedan i drugi i treći nivo, dakle kanton, federacija, država. Mi te pare jednostavno nekako moramo naći kako i na koji način lobirajte. Ja sam uvijek rekao, što se mene tiče, čim dođemo sa konkretnim sredstvima, bili smo, u pravu ste, bili smo oprezni na početku, kada smo dobili indicije da ćemo dobiti te grantove, uvrstili smo ih u rebalansu. Kolega Devedžiću evo vodosabdijevanje objašnjeno. Šakušići također objašnjeno. Golaći poligon nije stavljeno, dakle, samo iz ovog razloga dodatna 35.000 KM to ćemo krenuti, a imali smo 127 ili 157.000 KM gdje nam je odbijen projekat sa federalnog nivoa. Tako da smo tu, evo, nadali se, mislili da ćemo taj grant proći, nije prošlo. Ostaje nam ovih 35.000 KM, nisam stavio nijednu mjesnu zajednicu pojedinačno, tako da u ovom trenutku nije ni taj poligon.“
Zaključena rasprava.

Vijećnik Mirzet Topčagić je u ime Kluba SDP zatražio pauzu od 5 minuta.

Data je pauza od 5 minuta.

Nakon pauze Predsjedavajući je dao na izjašnjavanje Odluku o izmjenama i dopunama Budžeta za 2026. godinu.

Odluka o izmjenama i dopunama Budžeta za 2026. godinu je jednoglasno usvojena, sa 29 glasova „ZA“.

TAČKA 2

RAZMATRANJE I USVAJANJE ODLUKE O IZMJENAMA ODLUKE O IZVRŠENJU BUDŽETA GRADA GRAČANICA ZA 2026. GODINU

Nije bilo učesnika u diskusiji.

Odluka o izmjenama Odluke o izvršenju budžeta Grada Gračanica za 2026. godinu je jednoglasno usvojena, sa 29 glasova „ZA“.

TAČKA 3

RAZMATRANJE I USVAJANJE ODLUKE O IZMJENAMA ODLUKE O ZADUŽENJU GRADA GRAČANICA

Vanesa Mahmutović, Šef odsjeka:

„Ovako u članu 1. umjesto iznosa 500.000 KM treba da stoji 800.000 KM jer smo imali tamo 300.000 KM već pa smo 500.000 KM donijeli sa mosta. Ukupno za ulicu Alije Izetbegovića ostaje 800.000 KM. Znači umjesto 500.000 KM ide 800.000 KM. I u zagradi gdje piše Službeni glasnik Grada Gračanica broj 12/23 dodaje se 8/25. To nam je ona prva izmjena koju smo imali prošle godine što smo preusmjerali sredstva sa zemljišta za sajmište na most Etivaža.“
Mirzet Topčagić, Komisija za budžet:

„Evo ja sam propustio da se javim i za ovu drugu tačku dnevnog reda. Komisija je na pomenutoj održanoj sjednici razmatrala Odluku i predlaže Vijeću da podrži.“

Učesnici u diskusiji:

Mirzet Topčagić, Klub SDP:

„Evo po pitanju treće ove tačke kada se radi o izmjeni Odluke o kreditnom zaduženju grada Gračanica, prenamjeni sredstava, s obzirom da smo u sklopu diskusije o izmjenama i dopunama Budžeta grada Gračanica u 2026. godinu dobili u sklopu odgovora gradonačelnika da se ipak od tog projekta ne odustaje. Ali evo da kreditna sredstva nisu na računu jer evo uzimajući ponovno u obzir govorim o inflaciji da se ulože što kaže dok je vakat jer sve će biti manja vrijednost tih sredstava kada je u pitanju kapitalna investicija. Ja lično mislim da ćemo podržati tu Odluku u prenamjeni, uz naravno vjerovanje ono što je kazao gradonačelnik da ćemo pristupiti da se nađe rješenje da se ovaj most gore prema sportskoj dvorani na Bazenu izgradi.“

Mersiha Jogunčić:

„Ja samo nisam sad, možemo li dobiti tačno kako će glasit Odluka, jer evo ne sklanjamo most pošto imamo ove Službene novine gdje imamo ovo gdje je 300.000 KM pa ne znam tu je bilo još nešto, pa je u Odluci član 2. stav 2. pa je onda izgradnja mosta prema sportskoj odvorani je bila 500.000 KM pa dole vatrogasno. Znači kako će sad glasiti Odluka, je li ide sad jedno ili ide sanacija ulice Alija Izetbegovića 800.000 KM, a ne briše se onda ovo je li iz Odluke. Preusmjeravanje sredstava, dobro. Samo nam recite kako će tačno konačno glasit taj tekst Odluke.“

Vanesa Mahmutović, Šef odsjeka:

„Tačno naziv stavke u Odluci koja se mijenja glasit će: „Sanacija ulice Alije Izetbegovića MZ Gračanica 800.000 KM, a pod stavkom gdje stoji izgradnja mosta prema sportskoj dvorani PKSC Bazen Gračanica, ona se briše, neće postojati. Kao što ne postoji više za sajmište onih 180.000 KM.“

Zaključena rasprava.

Odluka o izmjenama Odluke o zaduženju Grada Gračanica je jednoglasno usvojena, sa 28 glasova „ZA“.

TAČKA 4

RAZMATRANJE I USVAJANJE ODLUKE O PRISTUPANJU IZRADI URBANISTIČKOG PROJEKTA „VUKNIĆ“

Vahid Bajrić, Komisija za urbanizam i ekologiju:

„Komisija za urbanizam i ekologiju je razmatrala ovu Odluku, te istu predlaže Vijeću da usvoji.“

Nije bilo učesnika u diskusiji.

Odluka o pristupanju izradi urbanističkog projekta „Vuknić“ je jednoglasno usvojena, sa 27 glasova „ZA“.

TAČKA 5

RAZMATRANJE I USVAJANJE ODLUKE O DAVANJU SAGLASNOSTI ZA KABLIRANJE DIJELA 10(20)KV DALEKOVODA MIRIČINA I KABLIRANJE DIJELA 10(20) KV DALEKOVODA PRIBAVA

Nije bilo učesnika u diskusiji.

Odluka o davanju saglasnosti za kabliranje dijela 10(20) kv dalekovoda Miričina i kabliranje dijela 10(20) kv dalekovoda Pribava je jednoglasno usvojena, sa 27 glasova „ZA“.

TAČKA 6

RAZMATRANJE I USVAJANJE ODLUKE O DAVANJU SAGLASNOSTI ZA ZASNIVANJU PRAVA SLUŽNOSTI

Nije bilo učesnika u diskusiji.

Odluka o davanju saglasnosti za zasnivanju prava služnosti je jednoglasno usvojena, sa 27 glasova „ZA“.

TAČKA 7

RAZMATRANJE I USVAJANJE ODLUKE O PODIZANJU HAIR ČESME U MJESNOJ ZAJEDNICI GRAČANICA

Dženana Tukulj, Šef Službe:

„Ja ću samo ispravku da izvršimo u članu 3. stav 3. samo greška je kod Krajinović Mevludina koji je pogino 07.8.1994. godine. Bila je još jedna jedinica pa samo da to ispravimo. Ako bude bilo potrebe tu sam.“

Učesnici u diskusiji:

Mersiha Jogunčić:

„Hvala Dženana, primjetili smo ovo, ali mnogi znaju kad je godišnjica, s obzirom da se pominje Vis pa znamo kad je. Ja bih htjela pitati, pozdravljam ovo i u redu je sasvim i očekivano od Mensura, i zaista nemam apropo ovoga šta reći osim podrške. Međutim, mene zanima zašto Gradsko vijeće raspravlja o ovome. Zbog čega mi, a ne mjesna zajednica, je li mogla mjesna zajednica dati saglasnost, a ne grad, ako je na području MZ Gračanica. Ovo pitam apropo toga što pretpostavljam da i u drugim mjesnim zajednicama postoje ovakvi ili slični projekti ili hair česma. Evo konkretno hair česma, jer se gore u jednom dijelu kaže spomen obilježje hair česma a dole se samo govori hair česma. I sad sam ja malo u konfuziji, čisto samo da to raščistimo. Dakle, da li u drugim mjesnim zajednicama postoje hair česma, i jesmo li mi to trebali isto razmatrati na Gradskom vijeću, i zašto, ako je na području MZ Gračanica nije išlo na VMZ i data saglasnost, a mi raspravljamo. Evo ako može samo to objašnjenje.“
Dženana Tukulj, Šef Službe:

„Evo, ja se zahvaljujem na pitanju. Pa ću iskoristiti prije svega priliku da vas upoznam sa Odlukom o spomen obilježima na području tada je bila Općina Gračanica, ali ona je još uvijek na snazi, donesena je 2011. godine. I pokušat ću da razjasnim. U članu 2. te Odluke se kaže da je spomen obilježje spomen objekat. Znači, može biti spomen groblje, spomen kosturnica, spomenik, spomen bista, ploča, kuća, dom, zadužbinski objekat, stećci koji izgledom, sadržajem, oznakama i natpisom doprinosi trajnom očuvanju vrijednosti iz člana 1., a to je čuvanje uspomena istaknute ličnosti, njeguje kulturno-historijsku tradiciju, i odaje počast borcima odbranbenog oslobodilačkog rata, civilnim žrtvama rata i masovnim stradanjima ljudi. Spomen obilježijem smatra se i naziv javne ustanove, javnog preduzeća, naselja i javnog objekta. Pa kaže ulica, trg, park, česma i drugo. I mi smo bili u dilemi, da li ovo što ste vi pitali, znači neće svaka hair česma doći na Gradsko vijeće, da vi kažete da li ona svojim oblikom zadovoljava ove kriterije, ali ovdje je hair česma u spomen na jedan događaj koji se desio, a to je da su na tom mjestu poginule ove dvije djevojčice koje su navedene. I iz tog razloga vi danas, ova hair česma će proći ostalu proceduru, znači morat će imat vjerovatno urbanističku, ne znam još uvijek da li će ići na građevinsku, mislim da neće, da će se to desiti urbanističkom, ali s obzirom da ne može Mersiha neko raditi u spomen na neke događaje, u spomen na neke slavne ličnosti, postavljati ni u svom dvorištu bez saglasnosti Gradskog vijeća. Ova je Odluka bila i na Komisiji da ne bi došli u situaciju da nam neko napravi neko spomen obilježje koji će vrijeđat neka osjećanja i ostalo. Iz tog razloga je ova spomen česma, znači ona hair česma, kako god oni su tražili da se zove tako, ona kao činjenica, neki su drugi pravili, prolazili su samo proceduru urbanističke i eventualno građevinske, ali one su bile, ne znam, neka porodica uhairila itd. Ovdje je riječ o nekim trajnim vrijednostima, o događaju koji se desio i eventualno još, evo, desilo je se tako da je Mensuru poginula i sestra i brat, pa spomenut je i jedan borac iz 1994. godine pali borac šehid. Iz tog razloga, i zbog toga je ovo na Vijeću i Vijeće treba da da saglasnost, prošlo je Komisiju, prošlo je proceduru, što ne znači, ponavljam, da svaka hair česma treba, a da nam treba takva odluka, bilo je danas da je bilo takvih situacija prije mi danas ne bi raspravljali o ovom spomen obilježju koje je napravljeno na području Feringa, jer bi tad bilo ko ga održava i kako treba da izgleda. Znači, vi trebate da nam ne niču spomen obilježje koja niko ne održava, stoje nam sa strane, ovdje je jasno naglašeno i ko mora održavati i ko snosi troškove, s obzirom da je Mensur, po njegovom zahtjevu, izrazio je želju i izjavio je da će on sve troškove ove vode i održavanja snositi.“ 

Zaključena rasprava.

Odluka o podizanju hair česme u MZ Gračanica je jednoglasno usvojena, sa 25 glasova „ZA“.

TAČKA 8

RAZMATRANJE I USVAJANJE ODLUKE O PRESTANKU MANDATA ČLANU VIJEĆA MZ ŠKAHOVICA

Nije bilo učesnika u diskusiji.

Odluka o prestanku mandata članu Vijeća MZ Škahovica je jednoglasno usvojena, sa 27 glasova „ZA“.

TAČKA 9

RAZMATRANJE I USVAJANJE ODLUKE O DODJELI MANDATA ČLANU VIJEĆA MZ ŠKAHOVICA

Nije bilo učesnika u diskusiji.

Odluka o dodjeli mandata članu Vijeća MZ Škahovica je jednoglasno usvojena, sa 27 glasova „ZA“.

TAČKA 10

RAZMATRANJE I USVAJANJE ODLUKE O PRESTANKU MANDATA ČLANU VIJEĆA MZ BABIĆI

Nije bilo učesnika u diskusiji.

Odluka o prestanku mandata članu Vijeća MZ Babići je jednoglasno usvojena, sa 27 glasova „ZA“.

TAČKA 11

RAZMATRANJE I USVAJANJE ODLUKE O DODJELI MANDATA ČLANU VIJEĆA MZ BABIĆI

Nije bilo učesnika u diskusiji.

Odluka o dodjeli mandata članu Vijeća MZ Babići je jednoglasno usvojena, sa 27 glasova „ZA“.

TAČKA 12

RAZMATRANJE I USVAJANJE ODLUKE O PRESTANKU MANDATA ČLANU VIJEĆA MZ DONJA ORAHOVICA

Nije bilo učesnika u diskusiji.

Odluka o prestanku mandata članu Vijeća MZ Donja Orahovica je jednoglasno usvojena, sa 27 glasova „ZA“.

TAČKA 13

RAZMATRANJE I USVAJANJE ODLUKE O DODJELI MANDATA ČLANU VIJEĆA MZ DONJA ORAHOVICA

Nije bilo učesnika u diskusiji.

Odluka o dodjeli mandata članu Vijeća MZ Donja Orahovica je jednoglasno usvojena, sa 27 glasova „ZA“.

TAČKA 14

RAZMATRANJE I USVAJANJE ODLUKE O DOPUNI ODLUKE O IMENOVANJU VIJEĆA MZ MALEŠIĆI

Učesnici u diskusiji:

Ibrahim Hasić:

„Ja sam izašao da bih ovako rekao u jedno dvije rečenice. Sad bih, u stvari, rekao pravu istinu kad se tiče zbog čega sam ja 3, 4, 5 puta bio protiv ove Odluke, naravno i ovaj puta sam ja protiv ove Odluke izrečito. Ali nisam do sada rekao jednu istinu, a istina je u stvari što se tiče ove Odluke, kako se našlo ime koje se nalazi na ovoj Odluci, u stvari, u doba proizvođenja te štete i šteta MZ uradio je staratelj dotične osobe koja se nalazi ovdje jer je u to doba bio maloljetan. Prema tome, taj staratelj koji je uradio tu štetu u ime svog maloljetnog sina, on ima i pored te štete, ima i vlastite štete što se tiče oko MZ. Što znači da neko je maloprije napomenuo da se u Malešiće vraća demokratija, međutim, ja vama moram kazati, nažalost, demokratija iz Malešića je otišla početkom 2024. godine. Da znate, 2024. godine, ponavljam, u Malešćima je nešto drugo, da ja ne kažem šta je, demokratija se ne vraća u Malešiće, demokratija je otišla iz Malešića, a vi sada čitajte između redova šta dolazi iza socijaldemokratije, pa 1, pa 2, pa 3, pa 4, itd. Prema tome, ima još, zadnja je rečenica, ima još ljudi, 2, 3, koji su se griješili o imanje MZ, imena im neću spominjati, doće vrijeme kad ću ja iza ove govornice pomenuti, spreman sam u javnu raspravu, na dijalošku emisiju, da li na radiju, da li na televiziji i da oči u oči gledamo i da pokažemo sve jedan kroz jedan.“
Zaključena rasprava.

Odluka o dopuni Odluke o imenovanju Vijeća MZ Malešići je usvojena sa 22 glasa „ZA“, 1 „PROTIV“ i 3 „SUZDRŽAN“.

Predsjednik Kluba vijećnika SDA Arnes Avdić je izrazio sumnju u glasanje i zatražio pojedinačno izjašnjavanje.

Prešlo se na poimenično izjašnjavanje:

1. Almedin Omerović (ZA)

2. Arnes Avdić (SUZDRŽAN)

3. Avdo Kurtović (ZA)

4. Hamdo Huskić (ZA)

5. Haris Hasić (SUZDRŽAN)

6. Imad Mustafić (ZA)

7. Meliha Kurtović (ODSUTNA)

8. Omer Ahmetović (ZA)

9. Reuf Buljubašić (ZA)

10. Sabiha Mujkić (ODSUTNA)

11. Samra Delić (ODSUTNA)

12. Selma Begović (SUZDRŽANA)

13. Adnan Salihbašić (ZA)

14. Dženita Dugić (ZA)

15. Helvedin Okanović (ZA)

16. Ibrahim Hasić (PROTIV)

17. Mahir Delić (ZA)

18. Mirzet Djedović (ZA)

19. Mirzet Topčagić (ZA)

20. Nadija Korić-Bećirović (ZA)

21. Nedžad Devedžić (ZA)

22. Tijana Lukić (ZA)

23. Vahid Bajrić (ZA)

24. Amel Iljazović (ZA)

25. Ervin Alić (ZA)

26. Mirza Okić (ZA)

27. Demir Milkić (ZA)

28. Nedžad Kulić  (ZA)

29. Edin Šehić (ODSUTAN)

30. Mersiha Jogunčić (ZA)

Poslije poimeničnog izjašnjavanja Odluka o dopuni Odluke o imenovanju Vijeća MZ Malešići je usvojena sa 22 glasa „ZA“, 1 „PROTIV“ i 3 „SUZDRŽAN“

TAČKA 15

RAZMATRANJE I USVAJANJE IZVJEŠTAJA O PROVEDENIM PODSTICAJNIM MJERAMA I NJIHOVIM EFEKTIMA U POLJOPRIVREDI NA PODRUČJU GRADA GRAČANICA ZA 2025. GODINU

Nije bilo učesnika u diskusiji.

Izvještaj o provedenim podsticajnim mjerama i njihovim efektima u poljoprivredi na području Grada Gračanica za 2025. godinu je jednoglasno usvojen, sa 23 glasa „ZA“.

Sjednica je završena u 12,43 sati.

  ZAPISNIK VODIO:                                                                          PREDSJEDAVAJUĆI

                                                                                                               GRADSKOG VIJEĆA

___________________                                                                       

      Hazim Iljazović                                                                             ____________________                    

                                                                                                                          Mirza Okić

